ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 157/2010 ΤΟΥ ΣΥΜΒΟΥΛΊΟΥ της 22ας Φεβρουαρίου 2010 για την επιβολή οριστικού δασμού αντιντάμπινγκ στις εισαγωγές ορισμένων μηχανισμών με δακτυλίους για το δέσιμο φύλλων καταγωγής Λαϊκής Δημοκρατίας της Κίνας κατόπιν επανεξέτασης εν όψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 384/96 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), καθώς και για την κατάργηση του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (2) («ο βασικός κανονισμός»), και ιδίως το άρθρο 11 παράγραφος 2 του κανονισμού (ΕΚ) αριθ. 1225/2009, την πρόταση που υπέβαλε η Ευρωπαϊκή Επιτροπή («η Επιτροπή») κατόπιν διαβουλεύσεων με τη συμβουλευτική επιτροπή, Εκτιμώντας τα ακόλουθα: A. ΔΙΑΔΙΚΑΣΙΑ 1. Ισχύοντα μέτρα (1) Με τον κανονισμό (ΕΚ) αριθ. 119/97 (3) το Συμβούλιο επέβαλε οριστικούς δασμούς αντιντάμπινγκ που κυμαίνονταν από 32,5 % έως 39,4 % στις εισαγωγές ορισμένων μηχανισμών με δακτυλίους για το δέσιμο φύλλων («ΜΔΦ») καταγωγής Λαϊκής Δημοκρατίας της Κίνας («ΛΔΚ»). Οι δασμοί αυτοί εφαρμόστηκαν σε ΜΔΦ άλλους από εκείνους με 17 ή 23 δακτυλίους, ενώ στους ΜΔΦ με 17 και 23 δακτυλίους εφαρμόστηκε δασμός ίσος με τη διαφορά μεταξύ της ελάχιστης τιμής εισαγωγής (ΕΤΕ των 325 EUR ανά 1 000 τεμάχια και της τιμής «ελεύθερο στα σύνορα της ΕΕ» πριν από τον εκτελωνισμό, στις περιπτώσεις που η τελευταία αυτή τιμή ήταν χαμηλότερη από την ΕΤΕ). (2) Με τον κανονισμό (ΕΚ) αριθ. 2100/2000 (4) το Συμβούλιο, ύστερα από σχετική έρευνα δυνάμει του άρθρου 12 του βασικού κανονισμού, τροποποίησε και αύξησε τους προαναφερθέντες δασμούς για ορισμένους ΜΔΦ εκτός εκείνων με 17 ή 23 δακτυλίους. Οι τροποποιημένοι δασμοί κυμάνθηκαν μεταξύ 51,2 % και 78,8 %. (3) Ύστερα από αίτηση δύο ενωσιακών παραγωγών κινήθηκε, τον Ιανουάριο του 2002, διαδικασία επανεξέτασης λόγω της επικείμενης λήξης των ισχυόντων μέτρων σύμφωνα με το άρθρο 11 παράγραφος 2 του βασικού κανονισμού (5) και, με τον κανονισμό (ΕΚ) αριθ. 2074/2004 (6) το Συμβούλιο παράτεινε τα ισχύοντα μέτρα αντιντάμπινγκ για τέσσερα έτη. (4) Ύστερα από έρευνα κατά της καταστρατήγησης, δυνάμει του άρθρου 13 του βασικού κανονισμού, από τον κανονισμό (ΕΚ) αριθ. 1208/2004 (7), το Συμβούλιο επέκτεινε την εφαρμογή των οριστικών μέτρων αντιντάμπινγκ στις εισαγωγές ορισμένων ΜΔΦ που αποστέλλονται από το Βιετνάμ, ανεξάρτητα από το αν έχουν δηλωθεί ως καταγωγής Βιετνάμ ή όχι. (5) Ύστερα από έρευνα κατά της καταστρατήγησης, δυνάμει του άρθρου 13 του βασικού κανονισμού, από τον κανονισμό (ΕΚ) αριθ. 33/2006 (8), το Συμβούλιο επέκτεινε την εφαρμογή των οριστικών μέτρων αντιντάμπινγκ στις εισαγωγές ορισμένων ΜΔΦ που αποστέλλονται από τη Λαϊκή Δημοκρατία του Λάος, ανεξάρτητα από το αν έχουν δηλωθεί ως καταγωγής Λαϊκής Δημοκρατίας του Λάος ή όχι. (6) Τέλος, τον Αύγουστο του 2008, με τον κανονισμό (ΕΚ) αριθ. 818/2008 (9), το Συμβούλιο επέκτεινε την εφαρμογή των μέτρων σε ορισμένους ελαφρώς τροποποιημένους ΜΔΦ καθώς διαπιστώθηκε ότι καταστρατηγήθηκαν μέτρα. 2. Αίτημα επανεξέτασης (7) Μετά τη δημοσίευση ανακοίνωσης για την επικείμενη λήξη των ισχυόντων μέτρων αντιντάμπινγκ επί των εισαγωγών ορισμένων ΜΔΦ καταγωγής ΛΔΚ (10), η Επιτροπή έλαβε, στις 4 Σεπτεμβρίου 2008, αίτηση επανεξέτασης των εν λόγω μέτρων, σύμφωνα με το άρθρο 11 παράγραφος 2 του βασικού κανονισμού. (8) Η αίτηση υποβλήθηκε από τον ενωσιακό παραγωγό Ring Alliance Ringbuchtechnik GmbH («ο αιτών») που αντιπροσώπευε σημαντικό ποσοστό, στην προκειμένη περίπτωση πάνω από το 50 %, της συνολικής ενωσιακής παραγωγής μηχανισμών με δακτυλίους για το δέσιμο φύλλων. Η αίτηση βασίστηκε στο επιχείρημα ότι η λήξη της ισχύος των μέτρων θα ήταν πιθανόν να οδηγήσει στη συνέχιση ή στην επανάληψη της πρακτικής ντάμπινγκ και της ζημίας που προκλήθηκε στον ενωσιακό κλάδο παραγωγής. (9) Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης, η Επιτροπή άρχισε έρευνα σύμφωνα με το άρθρο 11 παράγραφος 2 του βασικού κανονισμού (11). 3. Έρευνα α) Διαδικασία (10) Η Επιτροπή ενημέρωσε επίσημα τους παραγωγούς-εξαγωγείς, τους εισαγωγείς και τους γνωστούς ως ενδιαφερόμενους χρήστες, τους αντιπροσώπους της χώρας εξαγωγής, τον αιτούντα ενωσιακό παραγωγό και τον άλλον γνωστό ενωσιακό παραγωγό σχετικά με την έναρξη της επανεξέτασης εν όψει της λήξης ισχύος. Οι ενδιαφερόμενοι είχαν την ευκαιρία να υποβάλουν γραπτώς τις απόψεις τους και να ζητήσουν ακρόαση εντός της προθεσμίας που οριζόταν στην ανακοίνωση. (11) Δεκτά σε ακρόαση έγιναν όλα τα μέρη που το ζήτησαν εντός της καθορισθείσας προθεσμίας και τα οποία απέδειξαν ότι η ακρόασή τους επιβάλλεται λόγω ειδικών λόγων. (12) Απεστάλησαν ερωτηματολόγια σε όλα τα μέρη που ενημερώθηκαν επίσημα για την έναρξη της επανεξέτασης και σε όσους ζήτησαν την αποστολή ερωτηματολογίου εντός της προθεσμίας που ορίστηκε στην ανακοίνωση για την έναρξη διαδικασίας. Επιπλέον, ένας παραγωγός στην Ταϊλάνδη (την εξεταζόμενη ανάλογη χώρα) ειδοποιήθηκε και έλαβε ερωτηματολόγιο. (13) Απαντήσεις στα ερωτηματολόγια υποβλήθηκαν από έναν παραγωγό-εξαγωγέα στη ΛΔΚ που δεν εξήγαγε ΜΔΦ στην Ευρωπαϊκή Ένωση («ΕΕ») και τη συνδεδεμένη με αυτόν εταιρεία στην Ταϊλάνδη, τον αιτούντα ενωσιακό παραγωγό, τρεις μη συνδεδεμένους εισαγωγείς και ένα χρήστη που συνδεόταν με τον καταγγέλλοντα. Ο άλλος ενωσιακός παραγωγός δεν συνεργάστηκε στο πλαίσιο της εν λόγω έρευνας και ένας μη συνδεδεμένος εισαγωγέας υπέβαλε μόνον παρατηρήσεις. (14) Όλα τα μέρη ενημερώθηκαν σχετικά με τα πραγματικά περιστατικά και τις παρατηρήσεις βάσει των οποίων η Επιτροπή είχε την πρόθεση να συστήσει την επιβολή οριστικών δασμών αντιντάμπινγκ. Μετά την ενημέρωση αυτή, τους χορηγήθηκε προθεσμία για να υποβάλουν τις παρατηρήσεις τους. Τα σχόλια των μερών λήφθηκαν υπόψη και, στις περιπτώσεις που κρίθηκε σκόπιμο, τα πορίσματα τροποποιήθηκαν ανάλογα. β) Ενδιαφερόμενα μέρη και επισκέψεις επαλήθευσης (15) Οι υπηρεσίες της Επιτροπής αναζήτησαν και επαλήθευσαν όλα τα στοιχεία που έκριναν απαραίτητα για να προσδιορίσουν την πιθανότητα συνέχισης ή επανάληψης του ντάμπινγκ και της ζημίας και να εξετάσουν το συμφέρον της ΕΕ. Πραγματοποιήθηκαν επισκέψεις επαλήθευσης στις εγκαταστάσεις των ακόλουθων εταιρειών: i) Αιτών ενωσιακός παραγωγός - Ring Alliance Ringbuchtechnik GmbH, Vienna, Αυστρία. ii) Παραγωγός στη χώρα εξαγωγής - Wah Hing Stationery Manufactory Ltd (WHS), Guangzhou και η συνδεδεμένη με αυτήν εταιρεία Wah Hing Stationery Manufactory Ltd (WHS) στο Χονγκ Κονγκ, ΛΔΚ. iii) Μη συνδεδεμένος εισαγωγέας στην ΕΕ - Giardini S.r.l., Settimo Milanese, Ιταλία. γ) Περίοδος έρευνας (16) Η έρευνα με αντικείμενο τη συνέχιση ή την επανάληψη του ντάμπινγκ κάλυψε την περίοδο από την 1η Οκτωβρίου 2007 έως τις 30 Σεπτεμβρίου 2008 («περίοδος έρευνας για την επανεξέταση» ή «ΠΕΕ»). Η εξέταση των τάσεων σχετικά με την εκτίμηση του ενδεχομένου να συνεχιστεί ή να επαναληφθεί η ζημία κάλυψε την περίοδο από 1ης Ιανουαρίου 2005 έως το τέλος της ΠΕΕ («εξεταζόμενη περίοδος»). B. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ 1. Υπό εξέταση προϊόν (17) Το υπό εξέταση προϊόν είναι το ίδιο με αυτό που ορίζεται στον κανονισμό (ΕΚ) αριθ. 2074/2004 του Συμβουλίου, δηλαδή ορισμένοι μηχανισμοί με δακτυλίους για το δέσιμο φύλλων που αποτελούνται από δύο χαλύβδινα φύλλα ή σύρματα με τουλάχιστον τέσσερις ημιδακτυλίους από χαλύβδινο σύρμα προσαρμοσμένους σε αυτά και συγκρατούνται μαζί με χαλύβδινο κάλυμμα. Οι μηχανισμοί μπορεί να ανοίγουν είτε με το τράβηγμα των ημιδακτυλίων είτε με μικρό χαλύβδινο μηχανισμό ώθησης στερεωμένο στο μηχανισμό με δακτυλίους για το δέσιμο φύλλων. Οι δακτύλιοι μπορεί να έχουν διαφορετικά σχήματα, οι πιο συνηθισμένοι από τους οποίους είναι οι κυκλικοί, και οι σχήματος D («το υπό εξέταση προϊόν»). Οι ΜΔΦ υπάγονται προς το παρόν στον κωδικό ΣΟ ex 8305 10 00. Οι αψιδοειδείς μηχανισμοί με μοχλίσκο («ΑΜΜ») που υπάγονται στον ίδιο κωδικό ΣΟ, δεν περιλαμβάνονται στο πεδίο εφαρμογής του υπό εξέταση προϊόντος. (18) Οι ΜΔΦ χρησιμοποιούνται για την κατασκευή φακέλων από χαρτί, φακέλων από χαρτόνι και φακέλων επικαλυμμένων με πλαστική ύλη, καθώς και για την κατασκευή άλλων δεμένων αρχειοφακέλων. (19) Μεγάλος αριθμός ΜΔΦ πωλήθηκε στην ΕΕ κατά την ΠΕΕ. Οι διαφορές μεταξύ των τύπων αυτών καθορίστηκαν από το πλάτος της βάσης, από τον τύπο του μηχανισμού, τον αριθμό των δακτυλίων, το σύστημα ανοίγματος, την ονομαστική ικανότητα συγκράτησης φύλλων, τη διάμετρο του δακτυλίου, τη μορφή των δακτυλίων, το μήκος και την απόσταση μεταξύ των δακτυλίων. Δεδομένου ότι όλοι οι τύποι έχουν τα ίδια βασικά φυσικά και τεχνικά χαρακτηριστικά και, μέσα σε ορισμένα φάσματα, είναι υποκαταστάσιμοι, καθορίστηκε ότι όλοι οι ΜΔΦ αποτελούν ένα ενιαίο προϊόν για το σκοπό της παρούσας διαδικασίας. 2. Ομοειδές προϊόν (20) Διαπιστώθηκε επίσης ότι δεν υπήρχε διαφορά στα βασικά φυσικά και τεχνικά χαρακτηριστικά και στις χρήσεις μεταξύ των ΜΔΦ που παράγονται στη ΛΔΚ και των ΜΔΦ που παράγονται από τον ενωσιακό κλάδο παραγωγής και πωλούνται στην αγορά της ΕΕ. (21) Συνεπώς, εξήχθη το συμπέρασμα ότι οι ΜΔΦ καταγωγής ΛΔΚ και οι ΜΔΦ που παράγονται και πωλούνται από τον ενωσιακό κλάδο παραγωγής στην αγορά της ΕΕ αποτελούν όλοι ομοειδή προϊόντα με την έννοια του άρθρου 1 παράγραφος 4 του βασικού κανονισμού. Γ. ΠΙΘΑΝΟΤΗΤΑ ΣΥΝΕΧΙΣΗΣ Ή ΕΠΑΝΑΛΗΨΗΣ ΤΗΣ ΠΡΑΚΤΙΚΗΣ ΝΤΑΜΠΙΝΓΚ (22) Σύμφωνα με το άρθρο 11 παράγραφος 2 του βασικού κανονισμού, εξετάστηκε αν η λήξη ισχύος των μέτρων θα οδηγούσε ενδεχομένως στη συνέχιση ή στην εκ νέου εμφάνιση του ντάμπινγκ. 1. Προκαταρκτικές παρατηρήσεις (23) Κανένας κινέζος παραγωγός που εξάγει ΜΔΦ στην ΕΕ δεν συνεργάστηκε στο πλαίσιο της έρευνας. Από τις τέσσερις κινεζικές εταιρείες που αναφέρονται στην αίτηση, συνεργάστηκε μόνο μία, καθώς και η συνδεδεμένη με αυτήν εταιρεία με έδρα την Ταϊλάνδη. Οι τρεις άλλες εξαγωγικές εταιρείες δεν απάντησαν στο ερωτηματολόγιο. Ο μοναδικός κινέζος συνεργαζόμενος παραγωγός δεν εξήγαγε το υπό εξέταση προϊόν στην ΕΕ, αλλά προέβη σε εξαγωγές του υπό εξέταση προϊόντος σε αγορές άλλων τρίτων χωρών. Ελλείψει συνεργασίας εκ μέρους οποιουδήποτε κινέζου εξαγωγέα-παραγωγού ΜΔΦ στην ΕΕ κατά την ΠΕΕ, οι διαπιστώσεις σε σχέση με το ντάμπινγκ έπρεπε να βασιστούν σε πληροφορίες που διατέθηκαν στην Επιτροπή από άλλες πηγές σύμφωνα με τις διατάξεις του άρθρου 18 του βασικού κανονισμού. Στην εν λόγω περίπτωση, θεωρήθηκε ότι οι πλέον εύλογες και κατάλληλες πληροφορίες ήταν αυτές που παρασχέθηκαν από την Eurostat σχετικά με τις εξαγωγές. Στις περιπτώσεις που ήταν πρακτικά εφικτό και λαμβάνοντας δεόντως υπόψη τους χρονικούς περιορισμούς της έρευνας, οι εν λόγω πληροφορίες ελέγχθηκαν σε σχέση με τις πληροφορίες από το μοναδικό κινέζο παραγωγό που συνεργάστηκε στο πλαίσιο της παρούσας έρευνας αλλά που δεν εξάγει ΜΔΦ στην ΕΕ, καθώς και με τις κινεζικές στατιστικές εξαγωγών. Ωστόσο, λαμβάνοντας υπόψη το γεγονός ότι δεν υπάρχουν διαθέσιμα συγκεκριμένα στοιχεία εταιρείας για τις ποσότητες και τους όγκους από τους κινέζους παραγωγούς-εξαγωγείς, οι στατιστικές της Eurostat εξακολουθούν να θεωρούνται ως η μόνη διαθέσιμη υποκατάστατη μεταβλητή για τις κινεζικές εξαγωγές στην ΕΕ, ακόμα και εάν το απόλυτο επίπεδο τιμών που έχει δοθεί από την Eurostat φαίνεται αρκετά υψηλό σε σχέση με τις τιμές εισαγωγής που επισημαίνονται στο πλαίσιο των στατιστικών των κινεζικών εξαγωγών και με τα στοιχεία της Eurostat για άλλες τρίτες χώρες. 2. Συνέχιση της πρακτικής ντάμπινγκ α) Ανάλογη χώρα (24) Δεδομένου ότι η ΛΔΚ αποτελεί οικονομία σε μετάβαση και σύμφωνα με τις διατάξεις του άρθρου 2 παράγραφος 7 στοιχείο α) του βασικού κανονισμού, η κανονική αξία καθορίζεται με βάση την τιμή ή την κατασκευασμένη αξία σε μια τρίτη χώρα με κατάλληλη οικονομία αγοράς («ανάλογη χώρα») ή με βάση την τιμή που η ανάλογη χώρα εφαρμόζει έναντι άλλων χωρών, συμπεριλαμβανομένης της Ένωσης, ή, όταν τίποτε από τα παραπάνω δεν είναι εφικτό, με βάση οποιοδήποτε άλλο εύλογο δεδομένο, όπως είναι η πράγματι πληρωθείσα ή πληρωτέα τιμή του ομοειδούς προϊόντος στην Ένωση, αναπροσαρμοσμένη καταλλήλως, εφόσον χρειάζεται, για να συμπεριλαμβάνει εύλογο περιθώριο κέρδους. (25) Στην προηγούμενη έρευνα, είχε επιλεγεί η Ινδία ως ανάλογη χώρα. Επισημαίνεται σχετικά ότι η Επιτροπή ενημέρωσε τον μοναδικό ινδό παραγωγό που συνεργάστηκε στο πλαίσιο της προηγούμενης έρευνας για την έναρξη της τρέχουσας διαδικασίας αλλά το εν λόγω μέρος αρνήθηκε να συνεργαστεί. Στην αίτηση επανεξέτασης εν όψει της λήξης ισχύος των μέτρων, ως ανάλογη χώρα προτάθηκε η Ταϊλάνδη για τον καθορισμό της κανονικής αξίας. Η εν λόγω επιλογή αμφισβητήθηκε από ορισμένα μέρη που συμμετείχαν στη διαδικασία, τα οποία υποστήριξαν ότι η Ινδία έπρεπε να χρησιμοποιηθεί ως κατάλληλη ανάλογη χώρα. (26) Όσον αφορά την Ταϊλάνδη, ένας ταϊλανδός παραγωγός συμφώνησε να συνεργαστεί. Κατά συνέπεια, η Επιτροπή εξέτασε τη δυνατότητα της χρήσης στοιχείων που διαβιβάστηκαν από την Ταϊλάνδη με σκοπό τον καθορισμό της κανονικής αξίας για τη ΛΔΚ. Πρέπει να επισημανθεί σχετικά ότι δεν πραγματοποιήθηκαν εγχώριες πωλήσεις του υπό εξέταση προϊόντος στην Ταϊλάνδη. Κατά συνέπεια, ο καθορισμός της κανονικής αξίας στην Ταϊλάνδη θα έπρεπε να πραγματοποιηθεί βάσει του άρθρου 2 παράγραφος 6 στοιχείο γ). (27) Επιπλέον, η σύγκριση του επιπέδου της μέσης τιμής εξαγωγής του υπό εξέταση προϊόντος κατά την εξαγωγή από την Ταϊλάνδη και της μέσης τιμής εξαγωγής του υπό εξέταση προϊόντος από τη ΛΔΚ, όπως διαβιβάστηκε από την Eurostat, κατέδειξε ότι οι κινεζικές τιμές ήταν υψηλότερες από τις ταϊλανδικές. Από αυτήν την άποψη, πρέπει να σημειωθεί ότι υπάρχει ευρύ φάσμα προϊόντων διαφορετικών τύπων που καλύπτονται από το υπό εξέταση προϊόν και οι τιμές μπορούν να ποικίλουν ανάλογα με τον τύπο του προϊόντος. Λόγω της έλλειψης συνεργασίας από τους παραγωγούς-εξαγωγείς της ΛΔΚ, η ακριβής σύνθεση των εξαγωγικών τους πωλήσεων στην ΕΕ δεν θα μπορούσε να καθοριστεί και να συγκριθεί με τη σύνθεση προϊόντων των ταϊλανδών παραγωγών-εξαγωγέων. Συνεπώς, δεδομένου ότι δεν υπήρξε καμία ένδειξη ότι η σημαντική διαφορά στις τιμές εξαγωγής μπορεί να αποδοθεί σε οποιοδήποτε άλλο παράγοντα, προέκυψε το συμπέρασμα ότι υπάρχει διαφορά στη σύνθεση προϊόντων των ΜΔΦ που εξάγονται στην ΕΕ από τους κινέζους και από τους ταϊλανδούς παραγωγούς-εξαγωγείς. Στην πράξη, με βάση τις διαφορές στις τιμές εξαγωγής από την Ταϊλάνδη και τη ΛΔΚ στην Ευρωπαϊκή Ένωση, ελήφθη το συμπέρασμα, με τη χρήση των βέλτιστων διαθέσιμων στοιχείων, ότι οι εξαγωγές από τη ΛΔΚ καλύπτουν μάλλον ακριβότερους τύπους επεξεργασμένων προϊόντων και ότι και γι’ αυτόν το λόγο δεν ενδείκνυται η χρήση στοιχείων από την Ταϊλάνδη για τον καθορισμό της κανονικής αξίας για τη ΛΔΚ. (28) Επιπλέον, η ταϊλανδική εταιρεία ήταν συνδεδεμένη με το μοναδικό συνεργαζόμενο κινεζικό παραγωγό ΜΔΦ. Η Επιτροπή διερεύνησε εάν το γεγονός ότι οι δύο επιχειρήσεις ήταν συνδεδεμένες θα μπορούσε να έχει αντίκτυπο στον καθορισμό της κανονικής αξίας. Επισημαίνεται σχετικά ότι στο πλαίσιο προηγούμενων ερευνών (συγκεκριμένα δύο ερευνών κατά της καταστρατήγησης) διαπιστώθηκε ότι η ταϊλανδική εταιρεία συστάθηκε ως επιχειρησιακή απάντηση κινέζου παραγωγού στην επιβολή μέτρων αντιντάμπινγκ στο υπό εξέταση προϊόν. Το ίδιο συμπέρασμα επιβεβαιώνεται στο πλαίσιο της τρέχουσας έρευνας όπως εξηγείται λεπτομερώς στην αιτιολογική σκέψη 38. Δεδομένης της εν λόγω εδραιωμένης σχέσης μεταξύ του κινέζου και του ταϊλανδού παραγωγού κρίθηκε σκόπιμο να μη χρησιμοποιηθούν οι πληροφορίες που υποβλήθηκαν από τη μοναδική εταιρεία που συνεργάστηκε στην προτεινόμενη ανάλογη χώρα. Συνεπώς, λαμβάνοντας υπόψη όλους τους προαναφερθέντες παράγοντες και σύμφωνα με το άρθρο 2 παράγραφος 7 στοιχείο α) του βασικού κανονισμού, η Ταϊλάνδη δεν κρίθηκε ότι είναι η κατάλληλη ανάλογη χώρα για τον καθορισμό της κανονικής αξίας. (29) Λαμβάνοντας υπόψη τα γεγονότα όπως περιγράφηκαν παραπάνω σχετικά με την Ταϊλάνδη, η έλλειψη οποιασδήποτε συνεργασίας από την ανάλογη χώρα που χρησιμοποιήθηκε προηγουμένως (Ινδία), καθώς και το γεγονός ότι καμία κινεζική εταιρεία που εξήγαγε ΜΔΦ στην ΕΕ δεν συνεργάστηκε στο πλαίσιο της έρευνας, κρίθηκε σκόπιμο να βασιστεί η κανονική αξία πάνω σε κάθε άλλη λογική βάση, δηλαδή στις πράγματι καταβληθείσες ή καταβλητέες τιμές στην Ένωση για το ομοειδές προϊόν. β) Κανονική αξία (30) Λαμβάνοντας υπόψη τα γεγονότα όπως περιγράφηκαν παραπάνω, αποφασίστηκε να βασιστεί ο καθορισμός της κανονικής αξίας στις τιμές του ενωσιακού κλάδου παραγωγής σύμφωνα με τις διατάξεις του άρθρου 2 παράγραφος 7 στοιχείο α) του βασικού κανονισμού, δηλαδή στις πράγματι καταβληθείσες ή καταβλητέες τιμές στην Ένωση για το ομοειδές προϊόν. Συνεπώς, η κανονική αξία υπολογίστηκε με βάση τα στοιχεία που ελέγχθηκαν στις εγκαταστάσεις του αιτούντος ενωσιακού παραγωγού. Διαπιστώθηκε ότι οι εγχώριες πωλήσεις του παραγωγού του ομοειδούς προϊόντος ήταν αντιπροσωπευτικές σε σύγκριση με τις εξαγωγές του υπό εξέταση προϊόντος στην ΕΕ από τη ΛΔΚ. Καθώς οι τιμές πωλήσεων του ενωσιακού κλάδου παραγωγής σημείωναν ζημία, έπρεπε να προσαρμοστούν δεόντως, προκειμένου να συμπεριλαμβάνουν ένα εύλογο περιθώριο κέρδους, όπως προβλέπεται βάσει του άρθρου 2 παράγραφος 7 στοιχείο α) του βασικού κανονισμού. Από αυτή την άποψη, εφαρμόστηκε εύλογο περιθώριο κέρδους σε ποσοστό 5 % που θεωρείται λογικό γι’ αυτό το είδος επιχειρηματικών δραστηριοτήτων. γ) Τιμή εξαγωγής (31) Σύμφωνα με το άρθρο 18 του βασικού κανονισμού και ελλείψει συνεργασίας από τους κινέζους παραγωγούς-εξαγωγείς, η τιμή εξαγωγής υπολογίστηκε βάσει των στοιχείων της Eurostat. δ) Σύγκριση (32) Η σύγκριση μεταξύ της κανονικής αξίας και της τιμής εξαγωγής πραγματοποιήθηκε σε επίπεδο τιμών «εκ του εργοστασίου». Για να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, πραγματοποιήθηκαν οι δέουσες αναπροσαρμογές για να ληφθούν υπόψη οι διαφορές που επηρεάζουν τόσο τις τιμές όσο και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Εφόσον απαιτούνταν, έγιναν αναπροσαρμογές για να ληφθούν υπόψη οι διαφορές στα έξοδα μεταφοράς, ασφάλισης και άλλα έξοδα σχετικά με τη μεταφορά. ε) Περιθώριο ντάμπινγκ (33) Συνεκτιμώντας τα παραπάνω στοιχεία και την έλλειψη άλλων αξιόπιστων πληροφοριών για την Κίνα, το εθνικό περιθώριο ντάμπινγκ, υπολογιζόμενο με τη μέθοδο σύγκρισης μεταξύ σταθμισμένων μέσων όρων και εκφραζόμενο ως ποσοστό της τιμής εισαγωγής CIF στα σύνορα της ΕΕ πριν από την καταβολή του δασμού, υπολογίστηκε σε 20,7 %. στ) Συμπέρασμα για το ντάμπινγκ (34) Η έρευνα κατέδειξε την ύπαρξη πρακτικών ντάμπινγκ κατά την ΠΕΕ. Το εν λόγω συμπέρασμα βασίστηκε i) αφενός, σε τιμές εξαγωγής όπως καθορίστηκαν από την Eurostat για τους λόγους που περιλαμβάνονται στην αιτιολογική σκέψη 23, και ii) αφετέρου, στην κανονική αξία που καθορίστηκε βάσει των τιμών του ενωσιακού κλάδου παραγωγής σύμφωνα με τις διατάξεις του άρθρου 2 παράγραφος 7 στοιχείο α) του βασικού κανονισμού για τους λόγους που περιλαμβάνονται στις αιτιολογικές σκέψεις 24 έως 29. 3. Εκ νέου εμφάνιση του ντάμπινγκ (35) Εκτός από την εξέταση της ύπαρξης ντάμπινγκ κατά την ΠΕΕ, εξετάστηκε επίσης η πιθανότητα συνέχισης της πρακτικής ντάμπινγκ. Καθώς δεν υπήρξε συνεργασία από τους κινέζους παραγωγούς-εξαγωγείς εκτός από μία εταιρεία με εξαγωγές μόνο σε χώρες εκτός της ΕΕ και δεδομένης της έλλειψης δημόσιων διαθέσιμων πληροφοριών, τα παρακάτω συμπεράσματα βασίζονται κυρίως στα διαθέσιμα στοιχεία σύμφωνα με το άρθρο 18 του βασικού κανονισμού, συγκεκριμένα στα στοιχεία της Eurostat, στα στοιχεία από τη μοναδική συνεργαζόμενη εταιρεία, στις κινεζικές στατιστικές και στην αίτηση επανεξέτασης. (36) Από την άποψη αυτή, εντοπίστηκαν τα ακόλουθα προβλήματα: α) η πλεονάζουσα ικανότητα και η στάση των κινέζων παραγωγών-εξαγωγέων σε ό,τι αφορά τους όγκους και τις τιμές και β) η ελκυστικότητα της αγοράς της ΕΕ για τους κινέζους εξαγωγείς σε ό,τι αφορά τους όγκους και τις τιμές. α) Πλεονάζουσα ικανότητα και στάση των κινέζων παραγωγών-εξαγωγέων (37) Αξίζει να σημειωθεί ότι, επειδή δεν υπήρξε συνεργασία από τους παραγωγούς-εξαγωγείς εκτός από την εταιρεία WWS, δεν υπήρχαν διαθέσιμες πληροφορίες για την παραγωγή στη ΛΔΚ, την πλεονάζουσα ικανότητα παραγωγής και τις πωλήσεις στην κινεζική αγορά, με εξαίρεση τον συνεργαζόμενο παραγωγό. (38) Ο μοναδικός κινέζος συνεργαζόμενος παραγωγός είχε μειώσει σημαντικά την παραγωγική ικανότητά του από το 2005 έως την ΠΕΕ (τα ακριβή αριθμητικά στοιχεία δεν μπορούν να κοινοποιηθούν για λόγους εμπιστευτικότητας). Ωστόσο, ο εν λόγω κινέζος παραγωγός είναι σε θέση να επεκτείνει εκ νέου την παραγωγική ικανότητά του. Στην πράξη, η εν λόγω μειωμένη παραγωγική ικανότητα θα μπορούσε να αποκατασταθεί χωρίς καθυστέρηση και προσπάθεια δεδομένου ότι ο παραγωγός εξακολουθεί να είναι ιδιοκτήτης κενών βιομηχανικών εγκαταστάσεων κοντά στη λειτουργική μονάδα. Μέσα σε σύντομο χρονικό διάστημα, δηλαδή μέσα σε έξι μήνες, ο κινέζος παραγωγός θα μπορούσε στις εν λόγω εγκαταστάσεις να θέσει ξανά σε λειτουργία γραμμή παραγωγής ΜΔΦ με χρήση του υπάρχοντος εξοπλισμού που χρησιμοποιείται προς το παρόν για άλλες παραγωγικές ανάγκες, αλλά που επιδέχεται αναπροσαρμογές με σκοπό την αύξηση της συνολικής παραγωγής ΜΔΦ. Από αυτήν την άποψη, πρέπει επίσης να σημειωθεί ότι ο εν λόγω κινέζος παραγωγός δεν προβαίνει σε εγχώριες πωλήσεις και δεν φαίνεται να προτίθεται να προβεί σε εγχώριες πωλήσεις στο εγγύς μέλλον. Συνεπώς, αυτός ο παραγωγός μπορεί να αυξήσει την παραγωγή του αμέσως και να την κατευθύνει προς οποιαδήποτε εξαγωγική αγορά (συμπεριλαμβανομένης της αγοράς της ΕΕ στην οποία δεν προβαίνει προς το παρόν σε πωλήσεις) εάν λήξουν τα μέτρα. Η εταιρεία επίσης επιβεβαίωσε ότι, σε περίπτωση κατάργησης των μέτρων αντιντάμπινγκ, θα έκλεινε τη μονάδα παραγωγής της συνδεδεμένης ταϊλανδικής εταιρείας και θα συγκέντρωνε εκ νέου όλη την παραγωγή ΜΔΦ στην Κίνα. Η συνεργαζόμενη εταιρεία δεν διατήρησε υψηλό επίπεδο επενδύσεων, γεγονός το οποίο αιτιολογείται εύκολα εάν ληφθούν υπόψη η ύπαρξη της συνδεδεμένης ταϊλανδικής εταιρείας, το χαμηλό επίπεδο επενδύσεων που απαιτείται γενικά γι’ αυτό το είδος κατασκευαστικής δραστηριότητας και η σύντομη χρονική περίοδος που απαιτείται για τη μεταφορά των μηχανημάτων στην παραγωγή ΜΔΦ. (39) Σε ό,τι αφορά τους μη συνεργαζόμενους κινέζους παραγωγούς, προκύπτει το συμπέρασμα ότι εξακολουθεί να υπάρχει πλεονάζουσα ικανότητα στη ΛΔΚ. Αυτό βασίζεται στο γεγονός ότι οι συνολικές κινεζικές εξαγωγές έχουν μειωθεί και δεν υπάρχει καμία πληροφορία σύμφωνα με την οποία να έχει μειωθεί η ικανότητα στη ΛΔΚ. Επιπλέον, σημειώνεται ότι υπάρχει δυνατότητα προσαρμογής των μηχανημάτων και των εξοπλισμών στον κλάδο παραγωγής ΜΔΦ σε σύντομο χρονικό διάστημα, έτσι ώστε να μπορούν να αποκατασταθούν εύκολα οι ικανότητες για την παρακολούθηση των εξελίξεων στην αγορά ΜΔΦ. (40) Σε ό,τι αφορά τις εξαγωγικές πωλήσεις του μοναδικού κινέζου συνεργαζόμενου παραγωγού σε τρίτες χώρες, παρασχέθηκαν μόνο αποσπασματικές πληροφορίες σύμφωνα με τις οποίες οι πωλήσεις του αυξήθηκαν κατά περίπου 10 % από το 2006 έως την ΠΕΕ. Κατά την ίδια περίοδο, η μέση τιμή εξαγωγής του σε τρίτες χώρες αυξήθηκε κατά 0,7 %. (41) Σε ό,τι αφορά την εξέλιξη των συνολικών κινεζικών εξαγωγών σε άλλες χώρες, ελέγχθηκαν οι διαθέσιμες κινεζικές στατιστικές προκειμένου να προσδιοριστούν οι όγκοι και οι τιμές των κινεζικών εξαγωγών. Βάσει των εν λόγω στοιχείων επιβεβαιώνεται ότι σημειώθηκε σημαντική μείωση εξαγωγών ΜΔΦ από την Κίνα κατά την περίοδο μεταξύ 2004 και ΠΕΕ. Σύμφωνα με τα κινεζικά στατιστικά στοιχεία, ο όγκος ΜΔΦ που εξήχθη το 2004 στην παγκόσμια αγορά ήταν 198 εκατ. τεμάχια, τα οποία μειώθηκαν σε 89 εκατ. τεμάχια κατά την ΠΕΕ. Από τη μία πλευρά, η μέση τιμή πώλησης μειώθηκε απότομα κατά την περίοδο μεταξύ 2004 και 2007 και ανήλθε σε επίπεδα λίγο χαμηλότερα από αυτά του 2004 κατά την ΠΕΕ. Το γεγονός ότι οι όγκοι των κινεζικών εξαγωγών ΜΔΦ αναλογούσαν κατά την ΠΕΕ σε μόλις 45 % του επιπέδου του 2004, ενώ η μέση τιμή εξαγωγής ήταν κατά την ΠΕΕ κατά 7 % χαμηλότερη από το επίπεδο του 2004, επιβεβαιώνει ότι υπάρχει ισχυρό κίνητρο για όλους τους κινέζους παραγωγούς, είτε συνεργάζονται είτε όχι με την έρευνα, να ανακτήσουν τις εξαγωγικές επιδόσεις που είχαν επιτύχει, λαμβάνοντας υπόψη τις διαθέσιμες ικανότητές τους και την τάση που έχει παρατηρηθεί τα τελευταία έτη για αύξηση στις τιμές εξαγωγών. Υπό αυτές τις συνθήκες, είναι εύλογο να θεωρηθεί ότι, αν λήξουν τα μέτρα αντιντάμπινγκ, η αγορά της ΕΕ θα αποτελέσει ελκυστικό στόχο γι’ αυτούς τους κινέζους εξαγωγείς, οι οποίοι θα πραγματοποιήσουν τότε εκ νέου εξαγωγές στην αγορά της ΕΕ σε σημαντικά υψηλές ποσότητες. β) Ελκυστικότητα της αγοράς της ΕΕ (42) Πριν από την επιβολή των δασμών αντιντάμπινγκ, η ΕΕ αποτελούσε σε σχέση με τους ΜΔΦ τη δεύτερη σημαντικότερη αγορά εξαγωγών για ΜΔΦ από την άποψη του συνολικού όγκου. Το μερίδιο αγοράς ΜΔΦ μειώθηκε με σταθερό ρυθμό αφότου επιβλήθηκαν τα μέτρα αντιντάμπινγκ, επεκτάθηκε μετά από δύο έρευνες για την καταστρατήγηση των μέτρων και αναθεωρήθηκε το 2008 για διεύρυνση του πεδίου του. Τα μερίδια αγοράς παρέμειναν ουσιαστικά σταθερά κατά την εξεταζόμενη περίοδο και μειώθηκαν μόνο ελαφρά σε 3,2 % (- 0,4 %) κατά την ΠΕΕ. Ωστόσο, το μέγεθος της αγοράς της ΕΕ, που έρχεται δεύτερη μόνο μετά τις ΗΠΑ, και η επακόλουθη ζήτηση καθιστούν την ΕΕ σημαντικό στόχο κατά τη σύγκρισή της με άλλες κινεζικές εξαγωγικές αγορές. Η προηγούμενη κινεζική παρουσία στην αγορά της ΕΕ και η σημασία της αγοράς μπορούν να θεωρηθούν σαφείς ενδείξεις του γεγονότος ότι οι κινέζοι παραγωγοί στο μέλλον θα επιχειρήσουν να ανακτήσουν μερίδια αγοράς στην ΕΕ. (43) Επιπλέον, υπάρχουν σαφείς ενδείξεις ότι τα συμβαλλόμενα μέρη στην Κίνα παρακολουθούν στενά την τρέχουσα έρευνα και εξετάζουν το ενδεχόμενο να αρχίσουν εξαγωγές στην ΕΕ. Από αυτήν την άποψη, επισημαίνεται ότι μετά την έναρξη της διαδικασίας η Επιτροπή έλαβε παρατηρήσεις από κινέζο παραγωγό, οι οποίες δεν αναφέρθηκαν στο πλαίσιο της αίτησης επανεξέτασης για τη λήξη των μέτρων, σύμφωνα με τις οποίες η εταιρεία συστάθηκε το 2005, παράγει ΜΔΦ και προτίθεται να αρχίσει τις εξαγωγές ΜΔΦ στην ΕΕ από το 2009. Η εν λόγω εταιρεία εξέτασε αρχικά το ενδεχόμενο της συνεργασίας στο πλαίσιο της διαδικασίας, αλλά δεν υπέβαλε απαντήσεις στο σχετικό ερωτηματολόγιο. Με βάση τα παραπάνω στοιχεία, επιβεβαιώνεται ότι η ΕΕ εξακολουθεί να αποτελεί ελκυστική αγορά για τους κινέζους παραγωγούς, ακόμα και με τα ισχύοντα μέτρα αντιντάμπινγκ με συνέπεια, εάν καταστεί εφικτό να λήξουν τα μέτρα, να ενισχυθούν σημαντικά τα κίνητρά τους για έναρξη, αύξηση ή επανέναρξη των εξαγωγών στην ΕΕ. (44) Η ιστορική σημασία και ελκυστικότητα της ΕΕ ως αγοράς ΜΔΦ επιβεβαιώνεται επίσης από τις επίμονες προσπάθειες κατά το παρελθόν για καταστρατήγηση ή απορρόφηση των ισχυόντων μέτρων αντιντάμπινγκ. Πράγματι, δεδομένου ότι επιβλήθηκαν μέτρα αντιντάμπινγκ έναντι της ΛΔΚ, καταβάλλονται συνεχείς προσπάθειες για την καταστρατήγηση ή την απορρόφησή τους από τους κινέζους εξαγωγείς με σκοπό την πρόσβαση στην αγορά της ΕΕ. Επισημαίνεται ότι τα ισχύοντα μέτρα αυξήθηκαν το 2000 ως αποτέλεσμα μιας διαδικασίας κατά των απορροφήσεων, επεκτάθηκαν ώστε να καλύψουν το Βιετνάμ και το Λάος το 2004 και το 2006, αντίστοιχα, σε συνέχεια της διαπίστωσης πρακτικών καταστρατήγησης, και τροποποιήθηκαν το 2008 ως προς τον ορισμό τού υπό εξέταση προϊόντος, μεταξύ άλλων και λόγω πρακτικών καταστρατήγησης μέσω της ελαφράς τροποποίησης του προϊόντος. (45) Σε ό,τι αφορά τις τιμές, σύμφωνα με τις κινεζικές στατιστικές, η μέση κινεζική τιμή εξαγωγής στις αγορές τρίτων χωρών είναι υψηλότερη από τη μέση κινεζική τιμή εξαγωγής στην ΕΕ, αλλά παραμένει σημαντικά χαμηλότερη από τη μέση τιμή της Ινδίας και της Ταϊλάνδης στην αγορά της ΕΕ, δηλαδή των πιθανών άμεσων ανταγωνιστών. Σύμφωνα με τα σχετικά στοιχεία κινεζικών εξαγωγών, οι κινέζοι παραγωγοί διαθέτουν ήδη καλά εδραιωμένη θέση στις περισσότερες από τις υπόλοιπες αγορές, αντίθετα με τις σημερινές επιδόσεις τους στην ΕΕ. Κατά συνέπεια, είναι σαφές ότι η αγορά της ΕΕ θα αποτελούσε οικονομικά ελκυστική επιλογή για τους κινέζους εξαγωγείς, καθώς θα μπορούσαν να πραγματοποιήσουν πωλήσεις σε υψηλότερες τιμές στην ΕΕ χωρίς να θέτουν σε κίνδυνο τις πωλήσεις τους στον υπόλοιπο κόσμο, οι οποίες ωστόσο θα παρέμεναν χαμηλότερες σε σχέση με τους κύριους ανταγωνιστές τους στην ΕΕ, με πωλήσεις σε τιμές ντάμπινγκ. γ) Μέτρα εμπορικής άμυνας που εφαρμόζουν τρίτες χώρες (46) Καμία τρίτη χώρα δεν εφαρμόζει μέτρα εμπορικής άμυνας στις εισαγωγές ΜΔΦ από τη ΛΔΚ. 4. Συμπέρασμα (47) Η έρευνα έδειξε ότι και ο συνεργαζόμενος παραγωγός-εξαγωγέας και πιθανόν και οι άλλοι κινέζοι παραγωγοί-εξαγωγείς διαθέτουν σημαντική πλεονάζουσα ικανότητα λόγω της σημαντικής μείωσης των εξαγωγών τους μεταξύ του 2004 και της ΠΕΕ. Επίσης έδειξε ότι υπάρχει σταθερό ενδιαφέρον από τα κινεζικά συμβαλλόμενα μέρη να εισέλθουν στην αγορά της ΕΕ. Επιπλέον, ο μοναδικός συνεργαζόμενος παραγωγός θα μπορούσε εύκολα να μεταφέρει την παραγωγική του ικανότητα από την Ταϊλάνδη πίσω στην Κίνα σε περίπτωση κατάργησης των μέτρων αντιντάμπινγκ. (48) Λόγω της πλεονάζουσας ικανότητας των κινέζων παραγωγών-εξαγωγέων και της προσαρμοστικότητας των μηχανημάτων και των εξοπλισμών τους, είναι πιθανόν να επαναληφθούν οι εισαγωγές από την ΛΔΚ στην αγορά της ΕΕ σε σημαντικές ποσότητες αν λήξουν τα μέτρα αντιντάμπινγκ. Η αγορά της ΕΕ είναι προς το παρόν η μοναδική στον κόσμο όπου εφαρμόζονται μέτρα αντιντάμπινγκ και, σύμφωνα με τα πραγματικά περιστατικά, οι κινέζοι εξαγωγείς σίγουρα θα στόχευαν να επανακτήσουν το συντομότερο δυνατόν τα μερίδια αγοράς που διέθεταν στο παρελθόν με εκμετάλλευση της απαραίτητης προσαρμοστικότητας της ικανότητας. Το παραπάνω συμπέρασμα ενισχύεται από το γεγονός ότι θα μπορούσαν να προβούν σε πωλήσεις σε τιμές χαμηλότερες σε σχέση με τις τιμές όλων των ανταγωνιστών τους στην αγορά της ΕΕ και ήδη επέδειξαν αυτή τη δυνατότητα κατά την ΠΕΕ. (49) Με βάση όλες αυτές τις διαπιστώσεις και τα γεγονότα, είναι πιθανόν, σε περίπτωση που αρχίσουν εκ νέου οι εξαγωγές των κινέζων εξαγωγέων προς την ΕΕ, αυτές οι εξαγωγές να τιμολογηθούν σε τιμές χαμηλότερες της κανονικής αξίας. Επομένως, διαπιστώνεται ότι, σε περίπτωση κατάργησης των υφιστάμενων μέτρων, η πρακτική ντάμπινγκ από την Κίνα ενδέχεται να επαναληφθεί. Δ. ΟΡΙΣΜΟΣ ΤΟΥ ΕΝΩΣΙΑΚΟΥ ΚΛΑΔΟΥ ΠΑΡΑΓΩΓΗΣ (50) Κατά την ΠΕΕ, οι ΜΔΦ κατασκευάζονταν στην ΕΕ από τους ακόλουθους παραγωγούς: - Ring Alliance Ringbuchtechnik GmbH, Wien, Αυστρία, - Industria Meccanica Lombarda srl, Offanengo, Ιταλία. (51) Ο πρώτος παραγωγός είναι ο αιτών και συνεργάστηκε στο πλαίσιο της έρευνας. Ο άλλος (μικρότερος) ενωσιακός παραγωγός δεν συνεργάστηκε. Σύμφωνα με την έρευνα διαπιστώθηκε ότι ο αιτών αντιπροσώπευε περισσότερο από το 50 % της συνολικής ενωσιακής παραγωγής ΜΔΦ κατά την ΠΕΕ. Ως εκ τούτου, συνήχθη το συμπέρασμα ότι ο εν λόγω παραγωγός αποτελεί τον ενωσιακό κλάδο παραγωγής, κατά την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού. Ο εν λόγω παραγωγός αποκαλείται εφεξής ο «ενωσιακός κλάδος παραγωγής». Ο αιτών και οι θυγατρικές του δεν είναι συνδεδεμένοι με τους κινέζους παραγωγούς-εξαγωγείς. (52) Πρέπει να σημειωθεί ότι, στο παρελθόν, ο ενωσιακός κλάδος παραγωγής περιλάμβανε αρχικά δύο διαφορετικούς παραγωγούς (Koloman Handler - Αυστρία και Robert Krause - Γερμανία) που χρεοκόπησαν και μεταβιβάστηκαν στην κυριότητα αυστριακού ομίλου. Οι εταιρείες υποβλήθηκαν σε ριζική αναδιάρθρωση και η σημερινή «Ring Alliance Ringbuchtechnik GmbH» συγκροτήθηκε το 2003, δηλαδή περίπου δύο έτη πριν από την εξεταζόμενη περίοδο. Η έδρα βρίσκεται στην Αυστρία, ενώ η παραγωγή πραγματοποιείται στην Ουγγαρία. E. ΚΑΤΑΣΤΑΣΗ ΣΤΗΝ ΑΓΟΡΑ ΤΗΣ ΕΕ 1. Κατανάλωση στην αγορά της ΕΕ (53) Οι απαντήσεις στο ερωτηματολόγιο που υπέβαλε ο συνεργαζόμενος ενωσιακός παραγωγός, χρησιμοποιήθηκαν για να υπολογιστούν οι πωλήσεις του ενωσιακού κλάδου παραγωγής ΜΔΦ στην αγορά της ΕΕ. Χρησιμοποιήθηκαν επίσης άλλες διαθέσιμες πληροφορίες για τον υπολογισμό των πωλήσεων του ενωσιακού παραγωγού που δεν συμπεριελήφθη στον ορισμό του ενωσιακού κλάδου παραγωγής. (54) Τα στοιχεία σχετικά με τους όγκους εισαγωγών προέκυψαν από τις στατιστικές της Eurostat, με εξαίρεση τις εισαγωγές από την Ταϊλάνδη που προέκυψαν από τις απαντήσεις στο ερωτηματολόγιο, οι οποίες ελήφθησαν στο πλαίσιο της παράλληλης διαδικασίας αντιντάμπινγκ σε σχέση με την εν λόγω χώρα. (55) Με βάση τα εν λόγω στοιχεία, η κατανάλωση ΜΔΦ στην ΕΕ μειώθηκε κατά 4 % κατά την εξεταζόμενη περίοδο, από περίπου 170-180 εκατ. τεμάχια το 2005 σε 165-175 εκατ. τεμάχια κατά την ΠΕΕ (12). 2. Εισαγωγές από την εξεταζόμενη χώρα α) Όγκος εισαγωγών και μερίδιο αγοράς 2005 2006 2007 ΠΕΕ Όγκος εισαγωγών 100 49 41 43 Μερίδιο αγοράς (%) 7,0 % 3,8 % 3,2 % 3,2 % (56) Προκειμένου να προσδιοριστούν οι συνολικοί όγκοι εισαγωγών του υπό εξέταση προϊόντος από τη ΛΔΚ, κρίθηκε σκόπιμο να περιληφθούν οι εισαγωγές από τις χώρες στις οποίες επεκτάθηκαν τα ισχύοντα μέτρα αντιντάμπινγκ σύμφωνα με το άρθρο 13 παράγραφος 3 του βασικού κανονισμού, δηλαδή το Βιετνάμ και το Λάος (βλέπε αιτιολογικές σκέψεις 4 και 5). Πράγματι, προσδιορίστηκε ότι οι εισαγωγές από τις εν λόγω χώρες αποτελούνταν στην πράξη από προϊόντα καταγωγής ΛΔΚ. Με βάση τα στοιχεία αυτά, διαπιστώθηκε ότι ο συνολικός όγκος εισαγωγών ΜΔΦ από τη ΛΔΚ μειώθηκε κατά περισσότερο από 50 % κατά την εξεταζόμενη περίοδο. Το μερίδιο της αγοράς μειώθηκε στον ίδιο βαθμό κατά την εν λόγω περίοδο. Ωστόσο, πρέπει να σημειωθεί ότι τα εν λόγω αριθμητικά στοιχεία περιλαμβάνουν τις εισαγωγές από το Λάος μόνον το 2005 και κάλυπταν τις μισές εισαγωγές το εν λόγω έτος. Πρέπει να σημειωθεί ότι η έρευνα για την καταστρατήγηση σχετικά με εισαγωγές ΜΔΦ από το Λάος άρχισε τον Απρίλιο του 2005. (57) Το μερίδιο αγοράς της ΛΔΚ μειώθηκε από 7,0 % σε 3,8 % το 2006 και έκτοτε παραμένει σταθερό (περίπου 3 %). Πρέπει να σημειωθεί ότι, στο πλαίσιο της προηγούμενης έρευνας επανεξέτασης εν όψει της λήξεως ισχύος των μέτρων, τα μερίδια αγοράς της ΛΔΚ μειώθηκαν από 14,8 % το 1998 σε 1,9 % το 2001, δηλαδή το μερίδιο αγοράς των κινεζικών ΜΔΦ είναι πλέον μεγαλύτερο σε σχέση με το αντίστοιχο κατά τη λήξη της εξεταζόμενης περιόδου της προηγούμενης έρευνας επανεξέτασης. β) Τιμή εισαγωγής του υπό εξέταση προϊόντος/χαμηλότερη τιμή (58) Από τους τρεις συνεργαζόμενους εισαγωγείς μόνον ο ένας πραγματοποιούσε εισαγωγές ΜΔΦ από τη ΛΔΚ κατά την ΠΕΕ. Οι εν λόγω εισαγωγές ήταν πολύ περιορισμένες σε σχέση με τις συνολικές εισαγωγές από τη ΛΔΚ και περιλάμβαναν μηχανισμούς με 17 και 23 δακτυλίους που υπόκεινται σε ελάχιστη τιμή εισαγωγής. Συνεπώς, δεν θα μπορούσαν να έχουν χρησιμοποιηθεί ως αντιπροσωπευτική βάση. Σύμφωνα με τις στατιστικές της Eurostat, οι τιμές εισαγωγών ΜΔΦ καταγωγής ΛΔΚ μειώθηκαν κατά 5 % κατά την εξεταζόμενη περίοδο και οι κινεζικές τιμές ήταν χαμηλότερες από τις τιμές του ενωσιακού κλάδου παραγωγής κατά περίπου 10 % (χωρίς να λαμβάνονται υπόψη οι δασμοί αντιντάμπινγκ). Ωστόσο, το απόλυτο επίπεδο τιμών που παρείχε η Eurostat φαίνεται αρκετά υψηλό σε σχέση με τις τιμές εισαγωγών που αναφέρθηκαν στο πλαίσιο των κινεζικών στατιστικών εξαγωγών και των στοιχείων της Eurostat για άλλες τρίτες χώρες. Όπως σημειώθηκε παραπάνω, θεωρείται πιθανό ότι, εάν καταργηθούν τα μέτρα, οι κινεζικές τιμές εξαγωγών θα πρέπει να ευθυγραμμιστούν με τις τιμές των ξένων ανταγωνιστών τους (Ταϊλάνδη, Ινδία) και σε αυτήν τη βάση το ποσοστό διαφοράς με τη χαμηλότερη τιμή θα είναι πολύ υψηλότερο. γ) Εισαγωγές από άλλες τρίτες χώρες 2005 2006 2007 ΠΕΕ Ινδία 52,9 % 48,3 % 44,9 % 43,3 % Ταϊλάνδη 11,5 % 12,2 % 7,9 % 13,0 % Χονγκ Κονγκ 0,2 % 0,0 % 5,1 % 4,9 % Άλλες 1,2 % 2,7 % 4,4 % 1,7 % (59) Σε ό,τι αφορά τις εισαγωγές από άλλες τρίτες χώρες, οι εισαγωγές ΜΔΦ καταγωγής Ινδίας μειώνονται, ενώ οι εισαγωγές ΜΔΦ καταγωγής Ταϊλάνδης έχουν αυξηθεί ελαφρά κατά την ΠΕΕ και είναι υψηλότερες σε σχέση με τα προηγούμενα έτη. Όπως και άλλες χώρες, το Χονγκ Κονγκ εξάγει ΜΔΦ στην ΕΕ, αλλά δεν υποβλήθηκε καμία σχετική παρατήρηση και δεν διατίθενται περαιτέρω πληροφορίες. 3. Οικονομική κατάσταση του ενωσιακού κλάδου παραγωγής (13) α) Παραγωγή, παραγωγική ικανότητα και χρησιμοποίηση της ικανότητας 2005 2006 2007 ΠΕΕ Παραγωγή 100 102 118 119 Παραγωγική ικανότητα 100 91 100 103 Απορρόφηση παραγωγικής ικανότητας (%) 59 % 66 % 70 % 68 % (60) Κατά την εξεταζόμενη περίοδο, η παραγωγή αυξήθηκε κατά σχεδόν 20 % ενώ η ικανότητα παρέμεινε σχετικά σταθερή. Κατά συνέπεια, η απορρόφηση της παραγωγικής ικανότητας ακολούθησε τάση παρόμοια με της παραγωγής, με αύξηση κατά 9 ποσοστιαίες μονάδες. (61) Το επίπεδο απορρόφησης της ικανότητας κατά την ΠΕΕ ήταν, ωστόσο, χαμηλότερο από το επίπεδο το 2001, δηλαδή κατά την εξεταζόμενη περίοδο της προηγούμενης διαδικασίας επανεξέτασης εν όψει της λήξης των μέτρων. Το ποσοστό απορρόφησης της παραγωγικής ικανότητας κυμαινόταν τότε μεταξύ 70 % και 75 %. β) Αποθέματα 2005 2006 2007 ΠΕΕ Αποθέματα στη λήξη της περιόδου 100 95 119 143 (62) Κατά την εξεταζόμενη περίοδο, οι τιμές πώλησης του ενωσιακής κλάδου παραγωγής αυξήθηκαν κατά 43 %. Ένα σημαντικό μερίδιο της παραγωγής ΜΔΦ αποτελείται από τυποποιημένα προϊόντα και ο ενωσιακός κλάδος παραγωγής πρέπει επομένως να διατηρήσει ένα ορισμένο επίπεδο αποθεμάτων ώστε να βρίσκεται σε θέση να καλύψει γρήγορα τη ζήτηση των πελατών του. Οποιαδήποτε αύξηση του τελικού αποθέματος πάνω από το μέσο επίπεδο καταδεικνύει δυσκολίες στην πώληση των προϊόντων (σε εγχώριο επίπεδο και στην αγορά εξαγωγών). Η εποχικότητα των πωλήσεων πρέπει επίσης να λαμβάνεται υπόψη: οι πωλήσεις είναι υψηλότερες κατά το τελευταίο τρίμηνο του έτους, κατά το οποίο αρχίζει το σχολικό έτος. γ) Όγκος πωλήσεων, μερίδιο αγοράς και μεγέθυνση 2005 2006 2007 ΠΕΕ Όγκος πωλήσεων 100 113 118 123 Μερίδια αγοράς 24,4 % 30,2 % 31,5 % 31,1 % (63) Οι πωλήσεις του ενωσιακού κλάδου παραγωγής στην αγορά της ΕΕ αυξήθηκαν κατά 23 % κατά την εξεταζόμενη περίοδο και τα μερίδια αγοράς αυξήθηκαν από 24,4 % σε 31,1 %, δηλαδή κατά περίπου 7 ποσοστιαίες μονάδες. Η εν λόγω αύξηση των μεριδίων της αγοράς καταδεικνύει ότι η ανάπτυξη του ενωσιακού κλάδου παραγωγής υπερέβη την ανάπτυξη της κατανάλωσης. (64) Ωστόσο, το απόλυτο επίπεδο του μεριδίου της αγοράς παρέμεινε χαμηλότερο από το αντίστοιχο επίπεδο του 2001, κατά την προηγούμενη περίοδο έρευνας, όταν ανήλθε σε περίπου 40 %. δ) Τιμές πώλησης και κόστος 2005 2006 2007 ΠΕΕ Τιμές πωλήσεων 100 88 88 88 (65) Η μέση μοναδιαία τιμή πώλησης του ενωσιακού κλάδου παραγωγής αυξήθηκε κατά 12 % κατά την εξεταζόμενη περίοδο. Πρέπει να σημειωθεί ότι τα τελευταία έτη οι τιμές πρώτης ύλης (χάλυβας) ακολούθησαν μια αυξανόμενη τάση παγκοσμίως και ότι ο χάλυβας αντιπροσωπεύει περίπου το 40 % του συνολικού κόστους μονάδας. Οι τιμές πωλήσεων ήταν ζημιογόνες από το 2006 και μετά. ε) Αποδοτικότητα, απόδοση των επενδύσεων και ταμειακές ροές 2005 2006 2007 ΠΕΕ Αποδοτικότητα 100 - 646 -62 - 115 Απόδοση των καθαρών στοιχείων ενεργητικού 100 -72 - 103 -53 Ταμειακές ροές 100 56 42 - 131 (66) Ο ενωσιακός κλάδος παραγωγής ήταν ακόμα κερδοφόρος το 2005, αλλά η κατάσταση επιδεινώθηκε σοβαρά το επόμενο έτος λόγω των πρακτικών καταστρατήγησης που επέφεραν την επέκταση των μέτρων το 2006 και τον ορισμό του προϊόντος το 2008. Παρά το γεγονός ότι η αποδοτικότητα βελτιώθηκε ωστόσο το 2007, ο ενωσιακός κλάδος παραγωγής εξακολούθησε να μην μπορεί να επιτύχει το σημείο εξισορρόπησης και σημείωνε ζημία κατά την ΠΕΕ. Κατά την ΠΕΕ, οι ζημίες ήταν μικρές. (67) Οι ταμειακές ροές και η απόδοση των καθαρών στοιχείων του ενεργητικού γενικά ακολούθησαν την ίδια τάση. Σε τέτοια οικονομική κατάσταση, ο αιτών που αντιπροσωπεύει τον ενωσιακό κλάδο παραγωγής αναμφισβήτητα θα αντιμετώπιζε δυσκολίες για τη συγκέντρωση κεφαλαίων εκτός του ομίλου. στ) Επενδύσεις και ικανότητα άντλησης κεφαλαίων 2005 2006 2007 ΠΕΕ Επενδύσεις (ευρώ) 100 190 85 80 (68) Παρά το γεγονός ότι οι επενδύσεις ακολούθησαν πτωτική τάση, δηλαδή κατά 20 % κατά την εξεταζόμενη περίοδο, ο ενωσιακός κλάδος παραγωγής διατήρησε ωστόσο ένα ορισμένο επίπεδο επενδύσεων ώστε να παραμείνει ανταγωνιστικός. Οι εν λόγω επενδύσεις αφορούσαν νέα μηχανήματα με σκοπό την αναβάθμιση της παραγωγικής διαδικασίας και την αύξηση της ανταγωνιστικότητας. (69) Όπως προαναφέρθηκε στην αιτιολογική σκέψη 66, δεδομένης της ασθενούς οικονομικής κατάστασης του ενωσιακού κλάδου παραγωγής, μπορεί να εξαχθεί το συμπέρασμα ότι επηρεάστηκε σοβαρά η ικανότητά του για συγκέντρωση κεφαλαίων από ανεξάρτητες πηγές. ζ) Απασχόληση, παραγωγικότητα και μισθοί 2005 2006 2007 ΠΕΕ Απασχόληση 100 94 105 104 Παραγωγικότητα 100 109 113 114 Συνολικοί μισθοί 100 102 107 111 Μισθοί 100 109 102 106 (70) Κατά την εξεταζόμενη περίοδο η απασχόληση (μονάδες πλήρους απασχόλησης) αυξήθηκε κατά 4 % και η παραγωγικότητα, η οποία μετράται σε χιλιάδες τεμάχια που παράγονται ανά εργαζόμενο κατά την εν λόγω περίοδο, αυξήθηκε κατά 14 %· το συνολικό κόστος εργασίας αυξήθηκε κατά 11 %, το οποίο εξηγείται κατά κύριο λόγο από την αύξηση των ποσοστών απασχόλησης· η μέση μισθολογική αύξηση ανά εργαζόμενο παρέμεινε πιο περιορισμένη. η) Μέγεθος του πραγματικού περιθωρίου ντάμπινγκ (71) Με βάση τα βέλτιστα διαθέσιμα στοιχεία, η έρευνα επισήμανε την ύπαρξη πρακτικής ντάμπινγκ κατά την ΠΕΕ σε ποσοστό 20,7 %, το οποίο είναι αρκετά υψηλό. 4. Συμπέρασμα (72) Ο ενωσιακός κλάδος παραγωγής αναδιαρθρώθηκε και ωφελήθηκε σε ορισμένο βαθμό από την επιβολή των μέτρων ενάντια στις εισαγωγές που αποτελούν αντικείμενο ντάμπινγκ. Η οικονομική του κατάσταση έχει πράγματι βελτιωθεί τα τελευταία έτη: η παραγωγή, οι πωλήσεις, το μερίδιο αγοράς και η απασχόληση παρουσιάζουν θετικές τάσεις. (73) Παρά τις προαναφερθείσες θετικές εξελίξεις, ο κλάδος παραγωγής δεν κατάφερε ωστόσο να επανακάμψει πλήρως από τις ζημίες που είχε υποστεί προηγουμένως. Αυτό τεκμηριώνεται ιδίως από τους οικονομικούς δείκτες: η αποδοτικότητα, οι ταμειακές ροές και η απόδοση των καθαρών στοιχείων του ενεργητικού εξακολουθούν να εμφανίζουν σημάδια ζημίας. Ο παραγωγικός κλάδος επίσης δεν μπόρεσε να επιτύχει το επίπεδο των πωλήσεων και της παραγωγής που είχε επιτύχει στο παρελθόν. Αυτό μπορεί επίσης να αξιολογηθεί με βάση το γεγονός ότι για ένα διάστημα της εξεταζόμενης περιόδου, τα μέτρα επίσης υπονομεύθηκαν από πρακτικές καταστρατήγησης όπως περιγράφηκαν παραπάνω. (74) Παρά το γεγονός ότι η οικονομική κατάσταση του ενωσιακού κλάδου παραγωγής βελτιώθηκε, παρέμεινε ωστόσο επισφαλής κατά την εξεταζόμενη περίοδο. ΣΤ. ΠΙΘΑΝΟΤΗΤΑ ΣΥΝΕΧΙΣΗΣ Ή ΕΠΑΝΑΛΗΨΗΣ ΤΗΣ ΖΗΜΙΑΣ (75) Ο ενωσιακός κλάδος παραγωγής αναδιάρθρωσε τις δραστηριότητές του και ωφελήθηκε από τα μέτρα αντιντάμπινγκ. Ωστόσο, παρά το γεγονός ότι τα εν λόγω μέτρα επιβλήθηκαν για πρώτη φορά το 1997, αποδείχθηκαν πλήρως αποτελεσματικά μόνον όταν αντισταθμίστηκαν οι επιπτώσεις των πρακτικών απορρόφησης και καταστρατήγησης. Παρά το γεγονός ότι η κατάσταση του ενωσιακού κλάδου παραγωγής βελτιώθηκε, ο κλάδος παραμένει ωστόσο ευάλωτος και τρωτός. (76) Υπό τέτοιες συνθήκες, ενδείκνυται η διεξαγωγή ανάλυσης για το ενδεχόμενο επανάληψης της υλικής ζημίας προκειμένου να εξεταστεί εάν -σε περίπτωση κατάργησης των μέτρων- οι προβλεπόμενες εξελίξεις όσον αφορά τους όγκους και τις τιμές των εισαγωγών καταγωγής ΛΔΚ θα επιδείνωναν περαιτέρω την κατάσταση του κλάδου παραγωγής και θα προκαλούσαν υλική ζημία. 1. Επιπτώσεις της προβλεπόμενης αύξησης των εισαγωγών με ντάμπινγκ στον ενωσιακό κλάδο παραγωγής (77) Επισημαίνεται ότι υπάρχει σημαντική πλεονάζουσα ικανότητα στην Κίνα και ότι η παραγωγή ΜΔΦ θα μπορούσε εύκολα να αυξηθεί σε μεγάλο βαθμό. Το εν λόγω συμπέρασμα βασίζεται στις παραπάνω διαπιστώσεις ότι ο μοναδικός συνεργαζόμενος κινέζος παραγωγός θα μπορούσε εύκολα να αποκαταστήσει την προς το παρόν μειωμένη παραγωγική του ικανότητα και ακόμα και να κλείσει τις εγκαταστάσεις παραγωγής του στην Ταϊλάνδη για να επαναφέρει την παραγωγή στην Κίνα. Επιπλέον, άλλοι μη συνεργαζόμενοι κινέζοι παραγωγοί διαθέτουν σημαντική πλεονάζουσα ικανότητα ή θα μπορούσαν εύκολα να αποκαταστήσουν τέτοια ικανότητα δεδομένης της δυνατότητα προσαρμογής των μηχανημάτων και των εξοπλισμών που απαιτούνται για την παραγωγή ΜΔΦ σε σύντομο χρονικό διάστημα. (78) Θεωρείται γεγονός ότι οποιαδήποτε αύξηση της παραγωγής ΜΔΦ στη ΛΔΚ κατά πάσα πιθανότητα θα συνεπαγόταν μαζικές εξαγωγές στην ΕΕ σε περίπτωση κατάργησης των μέτρων. Το εν λόγω συμπέρασμα βασίζεται στο γεγονός ότι η αγορά της ΕΕ παραμένει σημαντική ως προς το μέγεθος και αποτελεί ιστορικά σημαντική αγορά για τους κινέζους εξαγωγείς που θα επιχειρήσουν σίγουρα να ανακτήσουν τα χαμένα μερίδια αγοράς. Η ελκυστικότητα της αγοράς της ΕΕ για τους κινέζους εξαγωγείς επίσης τεκμηριώθηκε σαφώς από τις πολυάριθμες προσπάθειες αποφυγής των ισχυόντων μέτρων αντιντάμπινγκ. Στην πράξη, τα μέτρα απορροφήθηκαν, καταστρατηγήθηκαν μέσω τρίτων χωρών και ακόμη και μέσω της ελαφράς τροποποίησης των προϊόντων. (79) Τέλος, θεωρείται γεγονός ότι οι όροι οποιασδήποτε μελλοντικής αύξησης των εισαγωγών ΜΔΦ στην ΕΕ θα είχαν σοβαρές αρνητικές συνέπειες στην κατάσταση του ενωσιακού κλάδου παραγωγής. Όπως προαναφέρθηκε, σε περίπτωση κατάργησης των μέτρων, ο σημαντικός όγκος ΜΔΦ από τη ΛΔΚ αναμένεται να είναι σημαντικός. Επιπλέον, οι εν λόγω εισαγωγές κατά πάσα πιθανότητα θα ασκούσαν σημαντική πίεση στις τιμές στην αγορά της ΕΕ και, κατά συνέπεια, στον ενωσιακό κλάδο παραγωγής, σύμφωνα με τις αναλύσεις για το επίπεδο των τιμών στις αγορές της ΕΕ και των τρίτων χωρών. Πράγματι, σύμφωνα με την Eurostat, οι ισχύουσες κινεζικές τιμές είναι χαμηλότερες από τις τιμές της ΕΕ κατά περίπου 10 % (εξαιρουμένων των δασμών αντιντάμπινγκ) και είναι προς το παρόν πολύ υψηλότερες από τις μέσες τιμές των πιθανών ανταγωνιστών της Κίνας (Ινδία και Ταϊλάνδη) στην αγορά της ΕΕ. Σε περίπτωση που καταργηθούν τα μέτρα και οι κινέζοι παραγωγοί βρεθούν σε θέση να μπορούν να εξάγουν όλα τα είδη ΜΔΦ στην ΕΕ χωρίς δασμούς αντιντάμπινγκ θα μπορέσουν κατά πάσα πιθανότητα, τουλάχιστον σε ορισμένο βαθμό, να ευθυγραμμίσουν τις τιμές τους με αυτές των ανταγωνιστών τους. Αυτό επιβεβαιώνεται επίσης από το (χαμηλό) επίπεδο των κινεζικών τιμών σε αγορές τρίτων χωρών, σύμφωνα με τις στατιστικές εξαγωγών της Κίνας. Χωρίς την εφαρμογή μέτρων, η αγορά της ΕΕ θα γινόταν κατ’ αυτό τον τρόπο ιδιαίτερα ελκυστική για τους κινέζους εξαγωγείς. 2. Συμπέρασμα για το ενδεχόμενο επανάληψης της ζημίας (80) Με βάση τα παραπάνω στοιχεία, είναι πιθανό η λήξη των μέτρων αντιντάμπινγκ που επιβλήθηκαν στις εισαγωγές ΜΔΦ καταγωγής ΛΔΚ να καταλήξει σε απότομη αύξηση του όγκου αυτών των εισαγωγών στην ΕΕ σε πολύ χαμηλές τιμές, με αποτέλεσμα τη συμπίεση του συνολικού επιπέδου τιμών στην αγορά της ΕΕ. Πρέπει να αναφερθεί ότι ο μεγαλύτερος όγκος των προϊόντων στην αγορά ΜΔΦ αποτελείται από ιδιαίτερα τυποποιημένα προϊόντα και η τιμή αποτελεί τον κύριο και αποφασιστικό παράγοντα. (81) Δεδομένης της ήδη επισφαλούς κατάστασης του ενωσιακού κλάδου παραγωγής, η σημαντική αύξηση των εισαγωγών από την ΛΔΚ σε τιμές ντάμπινγκ σε συνδυασμό με τις σημαντικά χαμηλότερες τιμές από τις ενωσιακές θα έχει αναμφίβολα σοβαρές συνέπειες για την κατάσταση του ενωσιακού κλάδου παραγωγής. Αυτό θα επέφερε υλική ζημία, με συνέπεια την εξουδετέρωση των προσπαθειών του κλάδου παραγωγής για αναδιάρθρωση. Ζ. ΣΥΜΦΕΡΟΝ ΤΗΣ ΕΕ 1. Εισαγωγή (82) Εξετάστηκε αν υπάρχουν επιτακτικοί λόγοι που μπορούν να οδηγήσουν στο συμπέρασμα ότι δεν είναι προς το συμφέρον της Ένωσης να ανανεωθούν τα ισχύοντα μέτρα αντιντάμπινγκ. Για το σκοπό αυτό και σύμφωνα με το άρθρο 21 του βασικού κανονισμού, εξετάστηκαν οι επιπτώσεις της ανανέωσης των μέτρων σε όλα τα μέρη που αφορά η παρούσα διαδικασία και οι συνέπειες που θα έχει η λήξη των μέτρων, βάσει των αποδεικτικών στοιχείων που υποβλήθηκαν. (83) Για να εκτιμηθούν οι επιπτώσεις της πιθανής διατήρησης των μέτρων, δόθηκε η δυνατότητα σε όλα τα ενδιαφερόμενα μέρη να γνωστοποιήσουν γραπτώς τις απόψεις τους δυνάμει του άρθρου 21 παράγραφος 2 του βασικού κανονισμού. Όπως προαναφέρθηκε, μόνον οι συνεργαζόμενοι ενωσιακοί παραγωγοί και τρεις μη συνδεδεμένοι εισαγωγείς απάντησαν στο ερωτηματολόγιο. Ένας μη συνδεδεμένος εισαγωγέας και ένας χρήστης επίσης υπέβαλαν παρατηρήσεις, χωρίς να απαντήσουν στο ερωτηματολόγιο. 2. Συμφέρον του ενωσιακού κλάδου παραγωγής (84) Ο ενωσιακός κλάδος παραγωγής περιλάμβανε δύο παραγωγούς όταν υποβλήθηκε η πρώτη καταγγελία αντιντάμπινγκ το 1995, την «Koloman Handler GmbH», αυστριακή εταιρεία, και την «Robert Krause GmbH & Co», γερμανική εταιρεία. Οι εν λόγω δύο εταιρείες ήταν παρούσες στην αγορά της ΕΕ για μεγάλο διάστημα, αλλά συνάντησαν σημαντικές οικονομικές δυσκολίες, μεταξύ άλλων λόγω αθέμιτων εμπορικών εισαγωγών. (85) Η οικονομική τους κατάσταση ήταν τόσο επισφαλής ώστε και οι δύο εταιρείες κήρυξαν πτώχευση. Ενώ η Robert Krause GmbH κήρυξε πτώχευση το 1998 και η διάδοχος εταιρεία της υποχρεώθηκε επίσης να κάνει το ίδιο το 2002, η Koloman Hander κατέστη αφερέγγυος το 2001. Την κυριότητα και των δύο εταιρειών ανέλαβε άλλη εταιρεία, η «SX Bürowaren Produktions und Handels GmbH», της οποίας η κυριότητα μεταβιβάστηκε στη συνέχεια στην «Ring Alliance Ringbuchtechnik GmbH», καταγγέλλοντα στο πλαίσιο της παρούσας επανεξέτασης. (86) Έκτοτε, η δραστηριότητά της αναδιαρθρώθηκε με σκοπό τον καλύτερο ανταγωνισμό σε παγκόσμιο επίπεδο, ιδίως στην κύρια αγορά του καταγγέλλοντος, δηλαδή στην αγορά της ΕΕ. (87) Η απόκτηση της Bensons, γνωστού εμπόρου ΜΔΦ που συναλλάσσεται με εταιρείες που είναι εγκατεστημένες στις Κάτω Χώρες, στη Σιγκαπούρη, στο Ηνωμένο Βασίλειο και στις ΗΠΑ, δείχνει σαφώς τη θέληση του ενωσιακού κλάδου παραγωγής να προωθήσει την πρόσβασή του στην παγκόσμια αγορά και τη σοβαρότητα των προσπαθειών του αναδιάρθρωσης. (88) Οι προσπάθειες του καταγγέλλοντος αποδείχθηκαν επιτυχείς, τουλάχιστον εν μέρει, όπως μπορεί να διαπιστωθεί από την ανάλυση της οικονομικής κατάστασης της εταιρείας. Τα τελευταία έτη, η παραγωγή, οι όγκοι πωλήσεων και το μερίδιο της αγοράς αυξήθηκαν μαζί με την απασχόληση. (89) Ωστόσο, οι προσπάθειες που κατέβαλε ο κλάδος παραγωγής προκειμένου να βελτιώσει την κατάστασή του έχουν υποβαθμιστεί, δεδομένου ότι ο αντίκτυπος των μέτρων κατά των αθέμιτων εισαγωγών έχει μετριαστεί από πρακτικές απορρόφησης και καταστρατήγησης. Κατά συνέπεια, παρά τις σημαντικές βελτιώσεις, η κατάσταση του κλάδου παραγωγής παραμένει ευαίσθητη, όπως τεκμηριώνεται από την εξέλιξη των χρηματοοικονομικών δεικτών. (90) Συνεπώς, ο κλάδος παραγωγής παραμένει ευάλωτος ως προς τις συνέπειες οποιωνδήποτε αυξημένων εισαγωγών από τη ΛΔΚ σε χαμηλές τιμές και τιμές ντάμπινγκ. Είναι προφανές ότι, σε περίπτωση κατάργησης των μέτρων, ο κλάδος παραγωγής θα αντιμετώπιζε πάλι σοβαρές δυσκολίες που θα μπορούσαν να επιφέρουν την οριστική διάλυσή του. Μέσω των προσπαθειών για την αναδιάρθρωσή του, ο ενωσιακός κλάδος παραγωγής απέδειξε ότι είναι βιώσιμος και ότι βρίσκεται ακόμα σε θέση να προμηθεύσει ένα σημαντικό μερίδιο της αγοράς της ΕΕ, αλλά χρειάζεται επιπρόσθετη και αποτελεσματική προστασία κατά των εισαγωγών με τιμές ντάμπινγκ ώστε να επιτευχθεί σταθερή και υγιής κατάσταση. (91) Σε αυτή τη βάση, εξάγεται το συμπέρασμα ότι θα ήταν προς το συμφέρον του ενωσιακού κλάδου παραγωγής να διατηρηθούν τα μέτρα για ακόμη πέντε έτη. 3. Συμφέρον των εισαγωγέων (92) Τέσσερις μη συνδεδεμένοι εισαγωγείς συμμετείχαν στην εν λόγω έρευνα, αλλά μόνον τρεις από αυτούς απάντησαν στο ερωτηματολόγιο. Ωστόσο, δεν πραγματοποιούσαν πλέον εισαγωγές ΜΔΦ από τη ΛΔΚ, με μία εξαίρεση που αφορούσε μόνο μηχανισμούς με 17 και 23 δακτυλίους που υπόκεινται σε ελάχιστη τιμή εισαγωγής. Ενώ δύο από αυτούς τάχθηκαν κατά του αποτελέσματος της έρευνας και αμφισβήτησαν τα μέτρα αντιντάμπινγκ που ισχύουν εδώ και δέκα χρόνια, ο τρίτος ήταν μάλλον ουδέτερος και δήλωσε ότι δεν επηρεαζόταν από τα ισχύοντα μέτρα. (93) Οι εισαγωγείς παραπονέθηκαν κυρίως για τις περιορισμένες πηγές προσφοράς στην αγορά της ΕΕ, δεδομένου του εύρους των μέτρων αντιντάμπινγκ κατά των εισαγωγών από τη ΛΔΚ και του σημαντικού μεριδίου αγοράς του ενωσιακού κλάδου παραγωγής, καθώς και της κυριότητας σημαντικού διανομέα ΜΔΦ στην αγορά της ΕΕ που φέρεται να έχει κάποιο είδος αποκλειστικότητας των ΜΔΦ καταγωγής Ινδίας. (94) Από αυτήν την άποψη, πρέπει να σημειωθεί ότι υπάρχουν σήμερα διάφορες πηγές προσφοράς στην αγορά της ΕΕ, είτε από τον ενωσιακό κλάδο παραγωγής, είτε από τον άλλο ενωσιακό παραγωγό ή από πηγές εκτός της ΛΔΚ, όπως η Ταϊλάνδη. (95) Επιπλέον, παρά το γεγονός ότι το επίπεδο των ισχυόντων μέτρων είναι σχετικά υψηλό, πρέπει να επισημανθεί ότι τα μέτρα αυξήθηκαν κατόπιν έρευνας που κατέδειξε ότι τα μέτρα απορροφήθηκαν από τους κινέζους εξαγωγείς. Συνεπώς, το ισχύον επίπεδο δικαιολογείται πλήρως. (96) Καθώς τα μέτρα έχουν επιβληθεί και το επίπεδό τους έχει αυξηθεί, οι εισαγωγές από τη ΛΔΚ έχουν μειωθεί σημαντικά και καλύπτουν μόνο μικρό μερίδιο της αγοράς της ΕΕ κατά την ΠΕΕ. Εντούτοις, οι εισαγωγείς έχουν προσαρμοστεί στην κατάσταση και έχουν στραφεί σε άλλες πηγές προσφοράς. Ακόμη και αν αναγνωρίζεται το γεγονός ότι χωρίς μέτρα θα είχαν πρόσβαση σε μεγαλύτερη πηγή προσφοράς, καθώς οι εισαγωγείς προς το παρόν δεν προβαίνουν σε εισαγωγές ΜΔΦ καταγωγής ΛΔΚ, η διατήρηση των μέτρων δεν θα προκαλούσε δυσμενή αντίκτυπο στην οικονομική κατάσταση των εν λόγω εισαγωγέων. (97) Με βάση τα στοιχεία αυτά συνάγεται το συμπέρασμα ότι η διατήρηση των μέτρων σε ισχύ δεν θα είχε υλικές επιπτώσεις υλικά στους εισαγωγείς. 4. Συμφέροντα των χρηστών (98) Ο μοναδικός χρήστης που απάντησε στο ερωτηματολόγιο παρουσίασε επιχειρήματα υπέρ της επέκτασης των μέτρων, υποστηρίζοντας ότι οι ΜΔΦ παραγωγής ΕΕ έχουν πολύ υψηλότερη ποιότητα από αυτούς που εισάγονται από τη ΛΔΚ. (99) Ένας άλλος χρήστης υπέβαλε ορισμένες παρατηρήσεις, αλλά δεν παρείχε κανένα στοιχείο για να τις τεκμηριώσει. Αυτό σημαίνει ότι, παρ' όλο που έχουν εφαρμοστεί τα μέτρα, οι χρήστες δεν επηρεάστηκαν σημαντικά από αυτά τα μέτρα. Η κατάσταση των χρηστών δεν φαίνεται επομένως να επιδεινωθεί εάν διατηρηθούν τα μέτρα αντιντάμπινγκ. 5. Συμφέροντα του ανάντη βιομηχανικού κλάδου (100) Οι προμηθευτές χαλύβδινων συρμάτων και φύλλων πωλούν ένα ελάχιστο ποσοστό της παραγωγής τους στον ενωσιακό κλάδο παραγωγής και έτσι δεν επηρεάζονται από το αποτέλεσμα της παρούσας έρευνας. Κανένας από αυτούς δεν αναγγέλθηκε ως ενδιαφερόμενο μέρος. 6. Ανταγωνισμός και στρεβλωτικές επιπτώσεις στο εμπόριο (101) Όσον αφορά τις επιπτώσεις της πιθανής λήξης των μέτρων στον ανταγωνισμό στην ΕΕ, πρέπει να αναφερθεί ότι υπάρχουν μόνον λίγοι παραγωγοί ΜΔΦ παγκοσμίως, οι οποίοι είναι κυρίως κινέζοι ή ελέγχονται από τους κινέζους παραγωγούς-εξαγωγείς. Η εξαφάνιση των λίγων παραγωγών που εναπομένουν και οι οποίοι δεν ελέγχονται από τις κινεζικές εταιρείες θα έχει έτσι αρνητικές συνέπειες για τον ανταγωνισμό στην ΕΕ. 7. Συμπέρασμα σχετικά με το ενωσιακό συμφέρον (102) Λαμβανομένων υπόψη των ανωτέρω παραγόντων και παρατηρήσεων, συνάγεται το συμπέρασμα ότι δεν συντρέχουν επιτακτικοί λόγοι κατά της διατήρησης των ισχυόντων μέτρων αντιντάμπινγκ. H. ΑΠΟΚΑΛΥΨΗ ΠΛΗΡΟΦΟΡΙΩΝ ΚΑΙ ΜΕΤΡΑ ΑΝΤΙΝΤΑΜΠΙΝΓΚ (103) Όλα τα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει του οποίου επρόκειτο να προταθεί η διατήρηση της ισχύος των υφιστάμενων μέτρων. Επίσης τους δόθηκε χρόνος για να υποβάλουν παρατηρήσεις και επιχειρήματα μετά την κοινοποίηση. Οι σχετικές παρατηρήσεις που υποβλήθηκαν αναλύθηκαν, αλλά δεν οδήγησαν σε μεταβολή των ουσιωδών πραγματικών περιστατικών και του σκεπτικού βάσει των οποίων αποφασίστηκε η διατήρηση των ισχυόντων μέτρων αντιντάμπινγκ. (104) Από τα παραπάνω στοιχεία συνάγεται ότι, όπως προβλέπεται στο άρθρο 11 παράγραφος 2 του βασικού κανονισμού, τα μέτρα αντιντάμπινγκ που εφαρμόζονται στις εισαγωγές ορισμένων μηχανισμών με δακτυλίους για το δέσιμο φύλλων καταγωγής Λαϊκής Δημοκρατίας της Κίνας και που επιβλήθηκαν με τον κανονισμό (ΕΚ) αριθ. 2074/2004, θα πρέπει να ανανεωθούν, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Επιβάλλεται οριστικός δασμός αντιντάμπινγκ στις εισαγωγές ορισμένων μηχανισμών με δακτυλίους για το δέσιμο φύλλων που υπάγονται επί του παρόντος στον κωδικό ΣΟ ex 8305 10 00, καταγωγής Λαϊκής Δημοκρατίας της Κίνας. 2. Για τους σκοπούς του παρόντος άρθρου, οι μηχανισμοί με δακτυλίους για το δέσιμο φύλλων αποτελούνται από δύο ορθογώνια χαλύβδινα φύλλα ή σύρματα που φέρουν τουλάχιστον τέσσερις ημιδακτυλίους από χαλύβδινο σύρμα προσαρμοσμένους σ’ αυτά και συγκρατούνται μαζί με χαλύβδινο κάλυμμα. Οι μηχανισμοί μπορεί να ανοίγουν είτε με το τράβηγμα των ημιδακτυλίων είτε με μικρό χαλύβδινο μηχανισμό ώθησης στερεωμένο στο μηχανισμό με δακτυλίους για το δέσιμο φύλλων. 3. Ο οριστικός δασμός αντιντάμπινγκ που εφαρμόζεται στην καθαρή τιμή «ελεύθερο στα σύνορα της ΕΕ», πριν τον εκτελωνισμό, είναι ο ακόλουθος: α) για τους μηχανισμούς με 17 και 23 δακτυλίους (κωδικοί Taric 8305100021, 8305100023, 8305100029 και 8305100035), το ποσό του δασμού ισούται με τη διαφορά μεταξύ της ελάχιστης τιμής εισαγωγής των 325 EUR ανά 1 000 τεμάχια και της τιμής «ελεύθερο στα σύνορα της ΕΕ» πριν από τον εκτελωνισμό· β) για τους μηχανισμούς εκτός εκείνων με 17 ή 23 δακτυλίους (κωδικοί Taric 8305100011, 8305100013, 8305100019 και 8305100034) Δασμός Πρόσθετος κωδικός Ταric Λαϊκή Δημοκρατία της Κίνας: - World Wide Stationery Mfg, Hong Kong, Λαϊκή Δημοκρατία της Κίνας 51,2 % 8934 - όλες οι άλλες εταιρείες 78,8 % 8900 Άρθρο 2 1. Επιβάλλεται οριστικός δασμός αντιντάμπινγκ στις εισαγωγές ορισμένων μηχανισμών με δακτυλίους για το δέσιμο φύλλων που υπάγονται επί του παρόντος στον κωδικό ΣΟ ex 8305 10 00 που αποστέλλονται από το Βιετνάμ, ανεξάρτητα από το αν έχουν δηλωθεί ως καταγωγής Βιετνάμ ή όχι (κωδικοί Taric 8305100011 και 8305100021)· 2. Επιβάλλεται οριστικός δασμός αντιντάμπινγκ στις εισαγωγές ορισμένων μηχανισμών με δακτυλίους για το δέσιμο φύλλων που υπάγονται επί του παρόντος στον κωδικό ΣΟ ex 8305 10 00 που αποστέλλονται από τη Λαϊκή Δημοκρατία του Λάος, ανεξάρτητα από το αν έχουν δηλωθεί ως καταγωγής Λαϊκής Δημοκρατίας του Λάος ή όχι (κωδικοί Taric 8305100013 και 8305100023). 3. Για τους σκοπούς του παρόντος άρθρου, οι μηχανισμοί με δακτυλίους για το δέσιμο φύλλων αποτελούνται από δύο ορθογώνια χαλύβδινα φύλλα ή σύρματα που φέρουν τουλάχιστον τέσσερις ημιδακτυλίους από χαλύβδινο σύρμα προσαρμοσμένους σ’ αυτά και συγκρατούνται μαζί με χαλύβδινο κάλυμμα. Οι μηχανισμοί μπορούν να ανοίγουν είτε με το τράβηγμα των ημιδακτυλίων είτε με μια μικρή χαλύβδινη διάταξη ενεργοποίησης στερεωμένη στον εν λόγω μηχανισμό. 4. Ο οριστικός δασμός αντιντάμπινγκ που εφαρμόζεται στην καθαρή τιμή «ελεύθερο στα σύνορα της ΕΕ», πριν τον εκτελωνισμό, είναι ο ακόλουθος: α) για τους μηχανισμούς με 17 και 23 δακτυλίους (κωδικοί Taric 8305100021 και 8305100023), το ποσό του δασμού ισούται με τη διαφορά μεταξύ της ελάχιστης τιμής εισαγωγής των 325 EUR ανά 1 000 τεμάχια και της τιμής «ελεύθερο στα σύνορα της ΕΕ» πριν από τον εκτελωνισμό· β) για τους μηχανισμούς πλην εκείνων με 17 ή 23 δακτυλίους (κωδικοί Taric 8305100011 και 8305100013), το ποσό του δασμού ανέρχεται σε 78,8 %. Άρθρο 3 Εάν δεν υπάρχει διαφορετική διάταξη, εφαρμόζονται οι ισχύουσες διατάξεις για τους τελωνειακούς δασμούς. Άρθρο 4 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Άρθρο 5 Ο παρών κανονισμός δημοσιεύεται στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Φεβρουαρίου 2010.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 642/2010 ΤΗΣ ΕΠΙΤΡΟΠΉΣ της 20ής Ιουλίου 2010 για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους εισαγωγικούς δασμούς στον τομέα των σιτηρών (κωδικοποιημένο κείμενο) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 143, σε συνδυασμό με το άρθρο 4, Εκτιμώντας τα ακόλουθα: (1) Ο κανονισμός (ΕΚ) αριθ. 1249/96 της Επιτροπής, της 28ης Ιουνίου 1996, για τις λεπτομέρειες εφαρμογής του κανονισμού (ΕΟΚ) αριθ. 1766/92 του Συμβουλίου όσον αφορά τους εισαγωγικούς δασμούς στον τομέα των σιτηρών (2), έχει τροποποιηθεί επανειλημμένα (3) και ουσιωδώς. Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση του εν λόγω κανονισμού. (2) Το άρθρο 135 του κανονισμού (ΕΚ) αριθ. 1234/2007 προβλέπει ότι, κατά την εισαγωγή των προϊόντων που αναφέρονται στο άρθρο 1 του εν λόγω κανονισμού, εισπράττονται οι δασμοί του τελωνειακού δασμολογίου. Εντούτοις, για τα προϊόντα που αναφέρονται στο άρθρο 136 παράγραφος 1 του εν λόγω κανονισμού, ο εισαγωγικός δασμός είναι ίσος με την τιμή παρέμβασης που ίσχυε για τα προϊόντα αυτά κατά την εισαγωγή προσαυξημένος κατά 55 %, μείον την τιμή εισαγωγής cif που εφαρμόζεται στην εν λόγω αποστολή. (3) Για τον σκοπό της κατάταξης των εισαγόμενων προϊόντων, τα προϊόντα που αναφέρονται στο άρθρο 136 παράγραφος 1 του κανονισμού (ΕΚ) αριθ. 1234/2007 υποδιαιρούνται, σε ορισμένες περιπτώσεις, σε περισσότερους ποιοτικούς τύπους. Κατά συνέπεια, πρέπει να καθοριστούν οι ποιοτικοί τύποι που πρέπει να χρησιμοποιούνται σύμφωνα με αντικειμενικά κριτήρια κατάταξης και να θεσπισθούν, επίσης, τα ποσοστά ανοχής που επιτρέπουν την κατάταξη των προς εισαγωγή προϊόντων στην πλέον κατάλληλη ποιότητα. Μεταξύ των δυνατών αντικειμενικών κριτηρίων ποιοτικής κατάταξης του μαλακού σίτου, η περιεκτικότητα σε πρωτεΐνες, το ειδικό βάρος και η περιεκτικότητα σε διάφορες ξένες προσμείξεις (Schwarzbesatz) αποτελούν τα πλέον κοινώς χρησιμοποιούμενα κριτήρια στο εμπόριο, των οποίων ο έλεγχος μπορεί να διενεργείται ευκολότερα. Στην περίπτωση του σκληρού σίτου, τα κριτήρια αυτά είναι το ειδικό βάρος, η περιεκτικότητα σε ξένες προσμείξεις (Schwarzbesatz) και η περιεκτικότητα σε υαλώδους μορφής κόκκους. Κατά συνέπεια, τα εισαγόμενα εμπορεύματα υποβάλλονται στις αναλύσεις που επιτρέπουν τον καθορισμό των παραμέτρων αυτών για κάθε εισαγόμενη παρτίδα. Εντούτοις, καθώς η Ένωση έχει θεσπίσει μια διαδικασία επίσημης αναγνώρισης των πιστοποιητικών ποιότητας που έχουν επικυρωθεί και χορηγηθεί από μια αρχή του κράτους καταγωγής του εμπορεύματος, οι αναλύσεις αυτές μπορούν να διενεργούνται μόνον για λόγους επαλήθευσης επί ενός επαρκώς αντιπροσωπευτικού αριθμού εισαγόμενων παρτίδων. (4) Για τον σκοπό του υπολογισμού του εισαγωγικού δασμού, το άρθρο 136 παράγραφος 2 του κανονισμού (ΕΚ) αριθ. 1234/2007 προβλέπει ότι καθορίζονται περιοδικά αντιπροσωπευτικές τιμές εισαγωγής cif για καθεμία από τις καθορισμένες ποιότητες για τα προϊόντα που αναφέρονται στην παράγραφο 1 του εν λόγω άρθρου. Για τον σκοπό του καθορισμού των τιμών αυτών, πρέπει να προσδιορίζεται η διαμόρφωση τιμών για τις διάφορες ποιότητες σίτου και η διαμόρφωση τιμών για τα άλλα σιτηρά. Κατά συνέπεια, πρέπει να καθορίζονται οι εν λόγω διαμορφώσεις τιμών. (5) Για λόγους σαφήνειας και διαφάνειας, η διαμόρφωση τιμών των διαφόρων τύπων σίτου και των άλλων σιτηρών στα χρηματιστήρια των πρώτων υλών των Ηνωμένων Πολιτειών της Αμερικής συνιστά μια αντικειμενική βάση για τον καθορισμό των αντιπροσωπευτικών τιμών cif κατά την εισαγωγή. Η προσθήκη της εμπορικής πριμοδότησης που χορηγείται στην αγορά των Ηνωμένων Πολιτειών της Αμερικής για κάθε ποιότητα των διαφόρων σιτηρών επιτρέπει τη μετατροπή της διαμόρφωσης τιμής στο χρηματιστήριο για κάθε είδος σιτηρού σε τιμή fob κατά την εξαγωγή από τις Ηνωμένες Πολιτείες της Αμερικής. Με την προσθήκη των θαλασσίων ναύλων μεταξύ του Κόλπου του Μεξικού ή των Μεγάλων Λιμνών και ενός λιμένος της Ένωσης στη ναυλαγορά, οι εν λόγω τιμές fob μπορούν να μετατραπούν σε αντιπροσωπευτικές τιμές cif κατά την εισαγωγή. Λαμβανομένου υπόψη του όγκου των ναυλώσεων και του εμπορίου του λιμένος του Ρότερνταμ, το λιμάνι αυτό αποτελεί τον προορισμό της Ένωσης για τον οποίο οι διαμορφώσεις θαλάσσιων ναύλων είναι οι ευρύτερα γνωστές, οι πλέον διαφανείς και οι ευκολότερα διαθέσιμες. Συνέπεια, το λιμάνι προορισμού που πρέπει να λαμβάνεται υπόψη για την Ένωση είναι το λιμάνι του Ρότερνταμ. (6) Κατά συνέπεια και για λόγους διαφάνειας, οι αντιπροσωπευτικές τιμές cif κατά την εισαγωγή που αναφέρονται στο άρθρο 136 παράγραφος 2 του κανονισμού (ΕΚ) αριθ. 1234/2007 καθορίζονται με βάση τη διαμόρφωση τιμών στο χρηματιστήριο πρώτων υλών του σχετικού είδους σιτηρών με την προσθήκη της εμπορικής πριμοδότησης που χορηγείται στο είδος αυτό σιτηρού, καθώς και των θαλασσίων ναύλων μεταξύ του Κόλπου του Μεξικού ή των Μεγάλων Λιμνών και του λιμένος του Ρότερνταμ. Εντούτοις, για να ληφθούν υπόψη οι διαφορές του κόστους των ναύλων ανάλογα με το λιμάνι προορισμού, δικαιολογείται η πρόβλεψη κατ’ αποκοπή προσαρμογών του δασμού εισαγωγής για τα λιμάνια της Ένωσης που βρίσκονται στη Μεσόγειο, στον Εύξεινο Πόντο, στην Ατλαντική Ακτή, την Ιβηρική Χερσόνησο, το Ηνωμένο Βασίλειο, την Ιρλανδία, στις βόρειες χώρες, στις Βαλτικές χώρες και στην Πολωνία. Προκειμένου να παρακολουθείται η εξέλιξη των καθορισμένων με τον τρόπο αυτό αντιπροσωπευτικών τιμών cif κατά την εισαγωγή, καθίσταται σκόπιμο να προβλεφθεί μια καθημερινή παρακολούθηση των στοιχείων που συμμετέχουν στον υπολογισμό. Στην περίπτωση του σόργου και της σικάλεως, η αντιπροσωπευτική τιμή cif κατά την εισαγωγή που υπολογίζεται για την κριθή επιτρέπει μια εκτίμηση της κατάστασης της αγοράς των δύο αυτών προϊόντων και, κατά συνέπεια, η αντιπροσωπευτική τιμή cif κατά την εισαγωγή που καθορίζεται για την κριθή, εφαρμόζεται επίσης και για τα σιτηρά αυτά. (7) Για τον καθορισμό του δασμού εισαγωγής των σιτηρών που αναφέρονται στο άρθρο 136 του κανονισμού (ΕΚ) αριθ. 1234/2007, μια περίοδος διαπίστωσης δέκα εργάσιμων ημερών των αντιπροσωπευτικών τιμών cif κατά την εισαγωγή κάθε σιτηρού λαμβάνει υπόψη τις τάσεις της αγοράς χωρίς να εισάγει στοιχεία αβεβαιότητας. Πάνω στη βάση αυτή καθορίζονται οι δασμοί εισαγωγής για τα προϊόντα αυτά την 15η και την τελευταία εργάσιμη ημέρα κάθε μηνός λαμβανομένου υπόψη του μέσου όρου των αντιπροσωπευτικών τιμών cif κατά την εισαγωγή που διαπιστώθηκε κατά τη διάρκεια της εν λόγω περιόδου. Η εφαρμογή του κατ’ αυτόν τον τρόπο υπολογισθέντος εισαγωγικού δασμού μπορεί να πραγματοποιηθεί κατά τη διάρκεια μιας περιόδου δύο εβδομάδων χωρίς να επηρεάσει αισθητά την τιμή εισαγωγής συμπεριλαμβανομένων των δασμών. Εντούτοις, στην περίπτωση κατά την οποία, για ένα καθορισμένο προϊόν, δεν διατίθεται καμία διαμόρφωση τιμής χρηματιστηρίου κατά τη διάρκεια της περιόδου υπολογισμού των αντιπροσωπευτικών τιμών cif κατά την εισαγωγή, ή όταν, μετά από αιφνίδιες μεταβολές των στοιχείων που συμμετέχουν στον υπολογισμό του δασμού εισαγωγής, οι αντιπροσωπευτικές αυτές τιμές cif κατά την εισαγωγή υφίστανται πολύ σημαντικές διακυμάνσεις κατά τη διάρκεια της περιόδου υπολογισμού, πρέπει να ληφθούν μέτρα προκειμένου να διατηρηθεί η αντιπροσωπευτικότητα των τιμών cif κατά την εισαγωγή του εν λόγω προϊόντος. Σε περίπτωση μεγάλων διακυμάνσεων είτε της διαμόρφωσης τιμών χρηματιστηρίου, είτε των εμπορικών πριμοδοτήσεων που αφορούν τη διαμόρφωση τιμών, είτε του κόστους των θαλάσσιων ναύλων ή των ισοτιμιών συναλλάγματος που χρησιμοποιούνται για τον υπολογισμό της αντιπροσωπευτικής τιμής cif κατά την εισαγωγή του εν λόγω προϊόντος, πρέπει να αποκαθίσταται η αντιπροσωπευτικότητα της τιμής αυτής με προσαρμογή που αντιστοιχεί στη διαφορά που διαπιστώθηκε σε σχέση με τον ισχύοντα καθορισμό προκειμένου να ληφθούν υπόψη οι μεταβολές που μεσολάβησαν. Ακόμη και στην περίπτωση κατά την οποία έγινε η προσαρμογή αυτή, δεν επηρεάζεται η περιοδικότητα του επόμενου καθορισμού. (8) Στην περίπτωση εισαγωγών αραβοσίτου υαλώδους μορφής, είτε λόγω της ιδιαίτερης ποιότητας του εμπορεύματος, είτε γιατί οι τιμές προς εισαγωγή σχετικού προϊόντος περιλαμβάνουν πριμοδότηση ποιότητας σε σχέση με την κανονική τιμή του εν λόγω προϊόντος, η διαμόρφωση τιμών χρηματιστηρίου που λήφθηκε υπόψη για τον προϋπολογισμό της αντιπροσωπευτικής τιμής cif κατά την εισαγωγή δεν λαμβάνει υπόψη την ύπαρξη πριμοδότησης της τιμής για το προϊόν αυτό σε σχέση με τις κανονικές συνθήκες της αγοράς. Προκειμένου να ληφθεί υπόψη η εν λόγω πριμοδότηση ποιότητας στην τιμή ή στην προσφορά τιμής, και στην περίπτωση κατά την οποία ο εισαγωγέας αποδεικνύει ότι χρησιμοποίησε το εισαχθέν προϊόν για την παρασκευή προϊόντων υψηλής ποιότητας που δικαιολογούν την ύπαρξη μιας τέτοιας πριμοδότησης, είναι, κατά συνέπεια, σκόπιμο να επιστρέφεται στους εισαγωγείς ένα κατ’ αποκοπή μέρος του δασμού κατά την εισαγωγή που καταβλήθηκε κατά την εισαγωγή του σχετικού εμπορεύματος. (9) Για τον σκοπό της εξασφάλισης της τήρησης των διατάξεων του παρόντος κανονισμού εκ μέρους των εισαγωγέων, πρέπει να θεσπισθεί ένα σύστημα εγγυήσεων επιπλέον εκείνων που ισχύουν για το πιστοποιητικό. (10) Τα προβλεπόμενα μέτρα στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι συντελεστές εισαγωγικών δασμών του κοινού δασμολογίου που αναφέρονται στο άρθρο 135 και στο άρθρο 136 παράγραφος 1 του κανονισμού (ΕΚ) αριθ. 1234/2007 είναι εκείνοι που εφαρμόζονται κατά το χρόνο που προβλέπεται από το άρθρο 67 του κανονισμού (ΕΟΚ) αριθ. 2913/92 του Συμβουλίου (4). Άρθρο 2 1. Οι εισαγωγικοί δασμοί που αναφέρονται στο άρθρο 136 παράγραφος 1 του κανονισμού (ΕΚ) αριθ. 1234/2007 για τα προϊόντα που υπάγονται στους κωδικούς ΣΟ 1001 10 00, 1001 90 91, ex 1001 90 99 (μαλακός σίτος υψηλής ποιότητας), 1002 00 00, 1005 10 90, 1005 90 00 και 1007 00 90, με εξαίρεση το υβρίδιο προς σπορά) υπολογίζονται καθημερινά, αλλά ο καθορισμός τους γίνεται τη δεκάτη πέμπτη και την τελευταία εργάσιμη ημέρα κάθε μηνός από την Επιτροπή προκειμένου να εφαρμοστούν από τη δεκάτη έκτη ημέρα του μηνός και την πρώτη ημέρα του επομένου μηνός. Στην περίπτωση που η δεκάτη πέμπτη δεν είναι εργάσιμη ημέρα για την Επιτροπή, οι δασμοί καθορίζονται την εργάσιμη ημέρα που προηγείται της δεκάτης πέμπτης του εν λόγω μήνα. Ωστόσο, εάν κατά τη διάρκεια της περιόδου εφαρμογής των κατά τον τρόπο αυτό καθορισθέντων δασμών, ο μέσος όρος των εισαγωγικών δασμών που υπολογίστηκε αποκλίνει κατά 5 ευρώ ανά τόνο ή περισσότερο από τον καθορισθέντα δασμό, πραγματοποιείται αντίστοιχη προσαρμογή. 2. Η τιμή που πρέπει να λαμβάνεται υπόψη για τον υπολογισμό του εισαγωγικού δασμού είναι η ημερήσια αντιπροσωπευτική τιμή εισαγωγής cif που ορίζεται σύμφωνα με το άρθρο 5. Για κάθε καθορισμό, ο εισαγωγικός δασμός θεωρείται ότι είναι ο μέσος όρος των εισαγωγικών δασμών που υπολογίστηκαν κατά τη διάρκεια των προηγούμενων δέκα εργάσιμων ημερών. Για τον καθορισμό και τις προσαρμογές, η Επιτροπή δεν λαμβάνει υπόψη τους ημερήσιους εισαγωγικούς δασμούς που χρησιμοποιήθηκαν για τον προηγούμενο καθορισμό. Η τιμή παρέμβασης που πρέπει να χρησιμοποιείται για τον υπολογισμό των δασμών είναι η τιμή του μήνα εφαρμογής του εισαγωγικού δασμού. 3. Οι εισαγωγικοί δασμοί που καθορίστηκαν σύμφωνα με τις διατάξεις του παρόντος κανονισμού, εφαρμόζονται μέχρις ότου αρχίσει να ισχύει ένας νέος καθορισμός. Σε κάθε καθορισμό ή προσαρμογή, η Επιτροπή δημοσιεύει στην Επίσημη Εφημερίδα της Ευρωπαϊκής Ένωσης τους εισαγωγικούς δασμούς και τα στοιχεία που λήφθηκαν υπόψη για τον υπολογισμό τους. 4. Στην περίπτωση που το λιμάνι εκφόρτωσης στην Ένωση βρίσκεται: α) στη Μεσόγειο Θάλασσα (πέραν του στενού του Γιβραλτάρ) ή στον Εύξεινο Πόντο και εάν το εμπόρευμα φθάνει μέσω του Ατλαντικού Ωκεανού ή μέσω της διώρυγας του Σουέζ, η Επιτροπή μειώνει τον εισαγωγικό δασμό κατά 3 ευρώ ανά τόνο β) στα λιμάνια που Ατλαντικού της Ιβηρικής Χερσονήσου και στο Ηνωμένο Βασίλειο, στην Ιρλανδία, στη Δανία, στην Εσθονία, στη Λεττονία, στη Λιθουανία, στην Πολωνία, στη Σουηδία ή στη Φινλανδία, εάν το εμπόρευμα φθάνει μέσω του Ατλαντικού Ωκεανού, η Επιτροπή μειώνει τον εισαγωγικό δασμό κατά 2 ευρώ/τόνο. Η τελωνειακή αρχή του λιμένα εκφόρτωσης εκδίδει πιστοποιητικό σχετικά με την ποσότητα κάθε εκφορτωθέντος προϊόντος σύμφωνα με το υπόδειγμα που περιλαμβάνεται στο παράρτημα I. Το δικαίωμα μείωσης του δασμού που προβλέπεται στο πρώτο εδάφιο παρέχεται μόνο στην περίπτωση που το πιστοποιητικό αυτό συνοδεύει το εμπόρευμα μέχρι τη στιγμή που περατώνονται οι τελωνειακές διατυπώσεις εισαγωγής. Άρθρο 3 1. Οι εισαγωγικοί δασμοί μειώνονται κατά 24 ευρώ ανά τόνο αραβοσίτου υαλώδους μορφής που πληροί τις προδιαγραφές που καθορίζονται στο παράρτημα ΙΙ. 2. Προκειμένου να δικαιούται της μείωσης που αναφέρεται στην παράγραφο 1, ο αραβόσιτος υαλώδους μορφής πρέπει να έχει υποστεί μεταποίηση σε προϊόν των κωδικών ΣΟ 1904 10 10, 1103 13 ή 1104 23 εντός έξι μηνών από τη θέση του σε ελεύθερη κυκλοφορία. 3. Εφαρμόζονται οι διατάξεις όσον αφορά την τελική χρήση του άρθρου 82 του κανονισμού (ΕΟΚ) αριθ. 2913/92 και των άρθρων 291 έως 300 του κανονισμού (ΕΟΚ) αριθ. 2454/93 της Επιτροπής (5). 4. Κατά παρέκκλιση του άρθρου 293 παράγραφος 1 στοιχείο ε) του κανονισμού (ΕΟΚ) αριθ. 2454/93, ο εισαγωγέας καταθέτει στην αρμόδια αρχή μία επιπλέον εγγύηση 24 ευρώ ανά τόνο για τον αραβόσιτο υαλώδους μορφής, εκτός εάν το πιστοποιητικό εισαγωγής συνοδεύεται από πιστοποιητικό καταλληλόλητας που έχει εκδοθεί από την Servicio Nacional de Sanidad y Calidad Agroalimentaria (Senesa) της Αργεντινής, σύμφωνα με το άρθρο 7 παράγραφος 2 στοιχείο α) του παρόντος κανονισμού. Στην περίπτωση αυτή, η αίτηση πιστοποιητικού εισαγωγής και το πιστοποιητικό εισαγωγής περιλαμβάνουν στη θέση 24 την ένδειξη του τύπου του πιστοποιητικού καταλληλόλητας και τον αριθμό του. Ωστόσο, εάν ο ισχύων δασμός την ημερομηνία αποδοχής της θέσης σε ελεύθερη κυκλοφορία είναι χαμηλότερος από 24 ευρώ για τον αραβόσιτο, η εγγύηση ισούται προς το ποσό του δασμού. Άρθρο 4 Τα ποσοτικά κριτήρια που πρέπει να τηρούνται κατά την εισαγωγή στην Ένωση, καθώς επίσης και οι επιτρεπόμενες ανοχές είναι εκείνες που καθορίζονται στο παράρτημα ΙΙ. Άρθρο 5 1. Για τον μαλακό σίτο υψηλής ποιότητας, τον σκληρό σίτο, τον αραβόσιτο και άλλους σπόρους ζωοτροφών που αναφέρονται στο άρθρο 2 παράγραφος 1 του παρόντος κανονισμού, τα στοιχεία που καθορίζουν τις αντιπροσωπευτικές τιμές εισαγωγής cif που αναφέρονται στο άρθρο 136 παράγραφος 2 του κανονισμού (ΕΚ) αριθ. 1234/2007 είναι: α) η αντιπροσωπευτική διαμόρφωση τιμής χρηματιστηρίου στην αγορά των Ηνωμένων Πολιτειών της Αμερικής· β) οι γνωστές εμπορικές πριμοδοτήσεις και εκπτώσεις που συνδέονται με την εν λόγω διαμόρφωση τιμής στην αγορά των Ηνωμένων Πολιτειών της Αμερικής κατά την ημέρα διαμόρφωσης της τιμής και ιδίως, στην περίπτωση του σκληρού σίτου, αυτές που έχουν σχέση με την ποιότητα του αλεύρου· γ) ο θαλάσσιος ναύλος και οι συναφείς δαπάνες μεταξύ των Ηνωμένων Πολιτειών της Αμερικής (Κόλπος του Μεξικού ή Duluth) και του λιμένα του Ρότερνταμ για σκάφος τουλάχιστον 25 000 τόνων. 2. Η Επιτροπή διαπιστώνει κάθε εργάσιμη ημέρα: α) το στοιχείο που αναφέρεται στο στοιχείο α) της παραγράφου 1 με βάση τα χρηματιστήρια και τις ποσότητες αναφοράς που παρουσιάζονται στο παράρτημα ΙΙΙ· β) τα στοιχεία που αναφέρονται στα στοιχεία β) και γ) της παραγράφου 1 με βάση τις διαθέσιμες πληροφορίες. 3. Προκειμένου να υπολογιστεί το στοιχείο που αναφέρεται στο στοιχείο β), της παραγράφου 1 ή η σχετική διαμόρφωση τιμών fob, εφαρμόζονται οι ακόλουθες πριμοδοτήσεις και εκπτώσεις: α) πριμοδότηση 14 ευρώ ανά τόνο μαλακού σίτου υψηλής ποιότητας· β) έκπτωση 10 ευρώ ανά τόνο σκληρού σίτου μέσης ποιότητας· γ) έκπτωση 30 ευρώ ανά τόνο σκληρού σίτου χαμηλής ποιότητας. 4. Οι αντιπροσωπευτικές τιμές εισαγωγής cif για τον σκληρό σίτο, τον μαλακό σίτο υψηλής ποιότητας και τον αραβόσιτο είναι το άθροισμα των στοιχείων που αναφέρονται στα στοιχεία α), β) και γ) της παραγράφου 1. Οι αντιπροσωπευτικές τιμές εισαγωγής cif για τη σίκαλη και το σόργο υπολογίζονται με τη χρήση των διαμορφώσεων τιμής της κριθής στις Ηνωμένες Πολιτείες της Αμερικής σύμφωνα με τις διατάξεις του παραρτήματος ΙΙΙ. 5. Οι αντιπροσωπευτικές τιμές εισαγωγής cif για τον μαλακό σίτο σποράς του κωδικού ΣΟ 1001 90 91 και τον αραβόσιτο σποράς του κωδικού ΣΟ 1005 10 90 είναι εκείνες που υπολογίζονται για τον μαλακό σίτο υψηλής ποιότητας και τον αραβόσιτο αντίστοιχα. Άρθρο 6 1. Οι αιτήσεις πιστοποιητικών εισαγωγής για τον μαλακό σίτο υψηλής ποιότητας ισχύουν μόνο εφόσον ο αιτών: α) αναγράφει την ποιότητα του προς εισαγωγή προϊόντος στη θέση αριθ. 20 του πιστοποιητικού εισαγωγής· β) αναλαμβάνει εγγράφως να καταθέσει στον αρμόδιο οργανισμό κατά την ημέρα αποδοχής της δήλωσης για θέση σε ελεύθερη κυκλοφορία ειδικής εγγύησης επιπλέον των εγγυήσεων που προβλέπονται από το άρθρο 12 του κανονισμού (ΕΚ) αριθ. 1342/2003 της Επιτροπής (6). Η πρόσθετη εγγύηση που αναφέρεται στο στοιχείο β) του πρώτου εδαφίου ανέρχεται σε 95 ευρώ ανά τόνο. Εντούτοις, σε περιπτώσεις που τα πιστοποιητικά εισαγωγής πρέπει να συνοδεύονται από πιστοποιητικά καταλληλότητας που εκδίδονται από την Federal Grain Inspection Service (FGIS) και από την Canadian Grain Commission (CGC), όπως αναφέρεται στο άρθρο 7 παράγραφος 2 στοιχείο β) ή γ) δεν απαιτείται πρόσθετη εγγύηση. Στην περίπτωση αυτή, η αίτηση πιστοποιητικού εισαγωγής και το πιστοποιητικό εισαγωγής περιλαμβάνουν στη θέση 24 την ένδειξη του τύπου του πιστοποιητικού καταλληλόλητας και τον αριθμό του. 2. Οι αιτήσεις πιστοποιητικού εισαγωγής για σκληρό σίτο ισχύουν μόνο εφόσον ο αιτών: α) αναγράφει την ποιότητα του προς εισαγωγή προϊόντος στη θέση 20 του πιστοποιητικού εισαγωγής· β) αναλαμβάνει εγγράφως να καταθέσει στον αρμόδιο οργανισμό κατά την ημέρα αποδοχής της δήλωσης για θέση σε ελεύθερη κυκλοφορία ειδικής εγγύησης επιπλέον των εγγυήσεων που απαιτούνται από το άρθρο 12 του κανονισμού (ΕΚ) αριθ. 1342/2003, εφόσον ο εισαγωγικός δασμός για την ποιότητα που αναγράφεται στη θέση 20 του πιστοποιητικού εισαγωγής δεν είναι ο υψηλότερος δασμός για την εν λόγω κατηγορία προϊόντος. Το ποσό της πρόσθετης εγγύησης που αναφέρεται στο στοιχείο β) του πρώτου εδαφίου είναι η διαφορά κατά την ημέρα αποδοχής της δήλωσης για θέση σε ελεύθερη κυκλοφορία μεταξύ του υψηλότερου δασμού και εκείνου που εφαρμόζεται για την αναγραφόμενη ποιότητα, συν ένα συμπληρωματικό ποσό 5 ευρώ ανά τόνο. Ωστόσο όταν ο εισαγωγικός δασμός που επιβάλλεται στις διάφορες ποιότητες σκληρού σίτου είναι μηδέν, δεν απαιτείται η δέσμευση που επιβάλλεται με το στοιχείο β) του πρώτου εδαφίου. Ωστόσο, στην περίπτωση που το πιστοποιητικό εισαγωγής πρέπει να συνοδεύεται από πιστοποιητικά καταλληλότητας που εκδίδονται από την Federal Grain Inspection Service (FGIS) και από την Canadian Grain Commission (CGC), όπως αναφέρεται στο άρθρο 7, δεν απαιτείται πρόσθετη εγγύηση. Στην περίπτωση αυτή, το πιστοποιητικό εισαγωγής πρέπει να περιλαμβάνει στη θέση 24 την ένδειξη του τύπου του πιστοποιητικού καταλληλότητας. 3. Σε περίπτωση αναστολής των εισαγωγικών δασμών για όλες τις ποιοτικές κατηγορίες μαλακού σίτου, δυνάμει του άρθρου 187 του κανονισμού (ΕΚ) αριθ. 1234/2007, δεν απαιτείται η πρόσθετη εγγύηση των 95 ευρώ ανά τόνο, που αναφέρεται στην παράγραφο 1 του παρόντος άρθρου, για όλη την περίοδο κατά την οποία αναστέλλονται οι δασμοί. Άρθρο 7 1. Το τελωνείο θέσης σε ελεύθερη κυκλοφορία λαμβάνει αντιπροσωπευτικά δείγματα σύμφωνα με το παράρτημα Ι του κανονισμού (ΕΚ) αριθ. 152/2009 της Επιτροπής (7) για κάθε αποστολή, μαλακού σίτου υψηλής ποιότητας, σκληρού σίτου και αραβόσιτου υαλώδους μορφής. Εντούτοις, δεν πραγματοποιείται δειγματοληψία στην περίπτωση που ο εισαγωγικός δασμός για τις διαφορετικές ποιότητες είναι ίδιος. Ωστόσο, εάν η Επιτροπή αναγνωρίσει επισήμως ένα πιστοποιητικό ποιότητας για τον μαλακό σίτο υψηλής ποιότητας, τον σκληρό σίτο ή τον αραβόσιτο υαλώδους μορφής, το οποίο είχε εκδοθεί από χώρα καταγωγής των σιτηρών, λαμβάνονται δείγματα για επαλήθευση της πιστοποιημένης ποιότητας μόνο από ένα επαρκώς αντιπροσωπευτικό ρυθμό αποστολών. 2. Τα κάτωθι πιστοποιητικά καταλληλότητας αναγνωρίζονται επισήμως από την Επιτροπή σύμφωνα με τις αρχές που καθορίζονται στο άρθρο 63 έως 65 του κανονισμού (ΕΟΚ) αριθ. 2454/93: α) πιστοποιητικά που έχουν εκδοθεί από την Servicio Nacional de Sanidad y Calidad Agroalimentaria (Senasa) της Αργεντινής για τον αραβόσιτο υαλώδους μορφής· β) πιστοποιητικά που έχουν εκδοθεί από την Federal Grains Inspection Service (FGIS) των Ηνωμένων Πολιτειών της Αμερικής για τον μαλακό σίτο υψηλής ποιότητας και για τον σκληρό σίτο υψηλής ποιότητας· γ) πιστοποιητικά που έχουν εκδοθεί από την Canadian Grain Commission (CGC) του Καναδά για μαλακό σίτο υψηλής ποιότητας και για σκληρό σίτο υψηλής ποιότητας. Υπόδειγμα των πιστοποιητικών καταλληλότητας που εκδίδονται από τη Senasa παρουσιάζεται στο παράρτημα IV. Αντίγραφο των σφραγίδων που έχουν εγκριθεί από την κυβέρνηση της Αργεντινής δημοσιεύεται στην Επίσημη Εφημερίδα της Ευρωπαϊκής Ένωσης. Υποδείγματα των πιστοποιητικών καταλληλότητας και των σφραγίδων που εκδίδονται από την FGIS παρατίθενται στο παράρτημα V. Υποδείγματα των πιστοποιητικών καταλληλότητας, των προδιαγραφών ποιότητας εξαγωγής και των σφραγίδων που εκδίδονται από την CGC παρουσιάζονται στο παράρτημα VI. Στην περίπτωση που οι αναλυτικές παράμετροι που καταχωρίζονται στα πιστοποιητικά καταλληλότητας που εκδίδονται από τους οργανισμούς που αναφέρονται στο πρώτο εδάφιο δείχνουν καταλληλότητα ως προς τα πρότυπα ποιότητας για τον μαλακό σίτο υψηλής ποιότητας, τον σκληρό σίτο και τον αραβόσιτο υαλώδους μορφής που παρουσιάζονται στο παράρτημα II, λαμβάνονται δείγματα από το 3 % τουλάχιστον των φορτίων που φθάνουν σε κάθε λιμάνι εισόδου κατά τη διάρκεια του έτους εμπορίας. Τα εμπορεύματα ταξινομούνται σύμφωνα με την πρότυπη ποιότητα για την οποία πληρούνται όλες οι απαιτήσεις που αναφέρονται στο παράρτημα II. 3. Οι μέθοδοι αναφοράς για τις αναλύσεις που αναφέρονται στην παράγραφο 1 είναι αυτές που περιγράφονται στον κανονισμό (ΕΕ) αριθ. 1272/2009 της Επιτροπής (8). Ο υαλώδης αραβόσιτος είναι ο αραβόσιτος του είδους «Zea mays indurata», τα σπέρματα του οποίου παρουσιάζουν υπερισχύον υαλώδες ενδοσπέρμιο (σκληρή ή κερατώδης υφή). Τα σπέρματα παρουσιάζουν κατά γενικό κανόνα χρωματισμό πορτοκαλί ή ερυθρό. Το άνω μέρος (αντίθετο τμήμα προς το φύτρο), ή στεφάνη, δεν παρουσιάζει σχισμή. Ορίζουμε ως σπέρματα υαλώδους αραβοσίτου τα σπέρματα που ανταποκρίνονται σε δύο κριτήρια: α) η στεφάνη τους δεν παρουσιάζει σχισμή· και β) σε διαμήκη τομή, το ενδοσπέρμιό τους παρουσιάζει ένα αλευρώδες κεντρικό τμήμα, το οποίο περιβάλλεται εξ ολοκλήρου από ένα κερατώδες τμήμα. Το εν λόγω κερατώδες τμήμα πρέπει να αποτελεί το υπερισχύον τμήμα της συνολικής επιφάνειας της τομής. Το ποσοστό των σπερμάτων υαλώδους αραβοσίτου προσδιορίζεται με μέτρηση, σε αντιπροσωπευτικό δείγμα 100 σπερμάτων, του αριθμού των σπερμάτων που ανταποκρίνονται στα κριτήρια που αναφέρονται στο τρίτο εδάφιο. Η μέθοδος αναφοράς για τον προσδιορισμό του δείκτη επίπλευσης ορίζεται στο παράρτημα VII. 4. Εάν τα αποτελέσματα της ανάλυσης δείξουν ότι ο εισαγόμενος μαλακός σίτος υψηλής ποιότητας, σκληρός σίτος και αραβόσιτος υαλώδους μορφής είναι χαμηλότερης ποιότητας από εκείνη που αναγράφεται στο πιστοποιητικό εισαγωγής, ο εισαγωγέας καταβάλλει τη διαφορά μεταξύ του εισαγωγικού δασμού που εφαρμόζεται στο προϊόν που εμφαίνεται στο πιστοποιητικό εισαγωγής και εκείνου για το προϊόν που εισάχθηκε στην πραγματικότητα. Στην περίπτωση αυτή, αποδεσμεύεται η εγγύηση για το πιστοποιητικό εισαγωγής που αναφέρεται στο άρθρο 12 στοιχείο α) του κανονισμού (ΕΚ) αριθ. 1342/2003 καθώς και η πρόσθετη εγγύηση που αναφέρεται στο άρθρο 3 παράγραφος 4 στο άρθρο 6 παράγραφοι 1 και 2 του παρόντος κανονισμού, εκτός από το συμπληρωματικό ποσό των 5 ευρώ που προβλέπεται στο άρθρο 6 δεύτερο εδάφιο της εν λόγω παραγράφου 2. Εάν η διαφορά που αναφέρεται στο πρώτο εδάφιο δεν καταβληθεί εντός μηνός, καταπίπτει η επιπρόσθετη εγγύηση που αναφέρεται στο άρθρο 3 παράγραφος 4 και στο άρθρο 6 παράγραφοι 1 και 2. 5. Τα αντιπροσωπευτικά δείγματα των εισαχθέντων σιτηρών που λήφθηκαν από την αρμόδια αρχή του κράτους μέλους πρέπει να διατηρούνται επί έξι μήνες. Άρθρο 8 Ο κανονισμός (ΕΚ) αριθ. 1249/96 καταργείται. Οι αναφορές στον καταργούμενο κανονισμό νοούνται ως αναφορές στον παρόντα κανονισμό και διαβάζονται σύμφωνα με τον πίνακα αντιστοιχίας του παραρτήματος ΙΧ. Άρθρο 9 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Ιουλίου 2010.

Πιστωτική αγορά

ΔΗΜΟΣΙΟΝΟΜΙΚΑ

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 18ης Νοεμβρίου 2011 για την έγκριση πέμπτου ενημερωμένου καταλόγου των τόπων κοινοτικής σημασίας για τη μεσογειακή βιογεωγραφική περιοχή [κοινοποιηθείσα υπό τον αριθμό Ε(2011) 8172] (2012/9/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το τρίτο εδάφιο του άρθρου 4 παράγραφος 2, Εκτιμώντας τα ακόλουθα: (1) Η μεσογειακή βιογεωγραφική περιοχή που αναφέρεται στο άρθρο 1 στοιχείο γ) σημείο iii) της οδηγίας 92/43/ΕΟΚ περιλαμβάνει τα ενωσιακά εδάφη της Ελλάδας, της Κύπρου και της Μάλτας σύμφωνα με το άρθρο 1 του πρωτοκόλλου αριθ. 10 της πράξης προσχώρησης του 2003, και τα μέρη των ενωσιακών εδαφών της Ισπανίας, της Γαλλίας, της Ιταλίας και της Πορτογαλίας και, σύμφωνα με το άρθρο 355 παράγραφος 3 της Συνθήκης, το έδαφος του Γιβραλτάρ, αρμόδιο για τις εξωτερικές σχέσεις του οποίου είναι το Ηνωμένο Βασίλειο, όπως ορίζεται στο βιογεωγραφικό χάρτη που ενέκρινε στις 20 Απριλίου 2005 η επιτροπή που έχει συσταθεί με το άρθρο 20 της εν λόγω οδηγίας, εφεξής αναφερόμενη ως «επιτροπή ενδιαιτημάτων». (2) Είναι αναγκαίο στο πλαίσιο της διαδικασίας που ξεκίνησε το 1995, να σημειωθεί περαιτέρω πρόοδος στην ουσιαστική συγκρότηση του δικτύου Natura 2000, το οποίο αποτελεί βασικό στοιχείο της προστασίας της βιοποικιλότητας στην Ευρωπαϊκή Ένωση. (3) Ο αρχικός κατάλογος και οι τέσσερις πρώτοι ενημερωμένοι κατάλογοι των τόπων κοινοτικής σημασίας για τη μεσογειακή βιογεωγραφική περιοχή, κατά την έννοια της οδηγίας 92/43/ΕΟΚ, εγκρίθηκαν με τις αποφάσεις της Επιτροπής 2006/613/ΕΚ (2), 2008/335/ΕΚ (3), 2009/95/ΕΚ (4), 2010/45/ΕΕ (5) και 2011/85/ΕΕ (6). Με βάση το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ, το οικείο κράτος μέλος ορίζει τις περιοχές που περιλαμβάνονται στον κατάλογο των τόπων κοινοτικής σημασίας για τη μεσογειακή βιογεωγραφική περιοχή ως ειδικές ζώνες διατήρησης, το ταχύτερο δυνατόν και το πολύ εντός έξι ετών, καθορίζοντας προτεραιότητες και τα αναγκαία μέτρα διατήρησης. (4) Στο πλαίσιο της δυναμικής προσαρμογής του δικτύου Natura 2000, επανεξετάζονται οι κατάλογοι των τόπων κοινοτικής σημασίας. Ως εκ τούτου είναι αναγκαία η πέμπτη ενημέρωση του αντιστοίχου καταλόγου για τη Μεσόγειο. (5) Εξάλλου, η πέμπτη ενημέρωση του καταλόγου των τόπων κοινοτικής σημασίας για τη μεσογειακή βιογεωγραφική περιοχή είναι απαραίτητη, ώστε να συμπεριληφθούν πρόσθετες τοποθεσίες που έχουν προταθεί από το 2009 εκ μέρους των κρατών μελών ως τόποι κοινοτικής σημασίας για τη μεσογειακή βιογεωγραφική περιοχή κατά την έννοια του άρθρου 1 της οδηγίας 92/43/ΕΟΚ. Γι’ αυτούς τους επιπλέον τόπους, οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ θα πρέπει να τηρούνται όσο το δυνατόν συντομότερα και εντός έξι ετών από την έγκριση του ενημερωμένου πέμπτου καταλόγου των τόπων κοινοτικής σημασίας για τη μεσογειακή βιογεωγραφική περιοχή. (6) Επιπλέον, η πέμπτη ενημέρωση του καταλόγου των τόπων κοινοτικής σημασίας για τη μεσογειακή βιογεωγραφική περιοχή είναι απαραίτητη ώστε να ληφθούν υπόψη τυχόν αλλαγές των σχετικών με τους τόπους πληροφοριών που υπέβαλαν τα κράτη μέλη μετά την έκδοση της αρχικής και των πρώτων τεσσάρων ενημερωμένων ενωσιακών καταλόγων. Υπ’ αυτή την έννοια, ο πέμπτος ενημερωμένος κατάλογος των τόπων κοινοτικής σημασίας για τη μεσογειακή βιογεωγραφική περιοχή αποτελεί ενοποιημένη έκδοση του καταλόγου των τόπων κοινοτικής σημασίας για τη μεσογειακή βιογεωγραφική περιοχή. Θα πρέπει να τονιστεί ότι, για κάθε τόπο που περιλαμβάνεται στην πέμπτη ενημέρωση του καταλόγου των τόπων κοινοτικής σημασίας για τη μεσογειακή βιογεωγραφική περιοχή, οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ θα πρέπει να τηρούνται το συντομότερο δυνατό και μέσα σε έξι χρόνια το πολύ μετά την έγκριση του καταλόγου των τόπων κοινοτικής σημασίας κατά την οποία ο τόπος είχε συμπεριληφθεί για πρώτη φορά. (7) Για τη μεσογειακή βιογεωγραφική περιοχή, οι κατάλογοι των προτεινόμενων τόπων κοινοτικής σημασίας κατά την έννοια του άρθρου 1 της οδηγίας 92/43/ΕΟΚ, έχουν διαβιβαστεί στην Επιτροπή μεταξύ Ιανουαρίου 2003 και Οκτωβρίου 2010 από τα ενδιαφερόμενα κράτη μέλη σύμφωνα με το άρθρο 4 παράγραφος 1 της εν λόγω οδηγίας. (8) Οι κατάλογοι των προτεινόμενων τόπων συνοδεύονταν από πληροφορίες για κάθε τόπο, που παρασχέθηκαν με τη μορφή που θεσπίστηκε με την απόφαση 97/266/ΕΚ της Επιτροπής, της 18ης Δεκεμβρίου 1996, όσον αφορά έντυπο πληροφοριών για τους προτεινόμενους τόπους Natura 2000 (7). (9) Οι πληροφορίες αυτές περιλαμβάνουν χάρτη του τόπου που διαβιβάζεται από τα ενδιαφερόμενα κράτη μέλη, το όνομα, τη θέση και την έκταση του τόπου καθώς και τα δεδομένα που προκύπτουν από την εφαρμογή των κριτηρίων που καθορίζονται στο παράρτημα III της οδηγίας 92/43/ΕΟΚ. (10) Βάσει του σχεδίου καταλόγου που συνέταξε η Επιτροπή σε συμφωνία με με έκαστο των ενδιαφερομένων κρατών μελών, στο οποίο επίσης προσδιορίζονται οι τόποι που φιλοξενούν τύπους φυσικών ενδιαιτημάτων προτεραιότητας ή βιολογικά είδη προτεραιότητας, πρέπει να θεσπιστεί πέμπτος ενημερωμένος κατάλογος των τόπων που επιλέγονται ως τόποι κοινοτικής σημασίας για τη μεσογειακή βιογεωγραφική περιοχή. (11) Οι γνώσεις όσον αφορά την ύπαρξη και την κατανομή των τύπων φυσικών ενδιαιτημάτων και βιολογικών ειδών εξελίσσονται διαρκώς ως αποτέλεσμα της εποπτείας σύμφωνα με το άρθρο 11 της οδηγίας 92/43/ΕΟΚ. Ως εκ τούτου, η αξιολόγηση και η επιλογή των τόπων σε επίπεδο ΕΕ πραγματοποιήθηκε με βάση τις βέλτιστες διαθέσιμες πληροφορίες επί του παρόντος. (12) Ορισμένα κράτη μέλη δεν έχουν προτείνει αρκετούς τόπους ώστε να ικανοποιήσουν τις απαιτήσεις της οδηγίας 92/43/ΕΟΚ για ορισμένους τύπους φυσικών ενδιαιτημάτων και βιολογικών ειδών. Για αυτούς τους τύπους φυσικών ενδιαιτημάτων και βιολογικών ειδών δεν μπορεί να θεωρηθεί ότι το δίκτυο Natura 2000 έχει ολοκληρωθεί. Λαμβάνοντας υπόψη τις σημειωθείσες καθυστερήσεις ως προς την παραλαβή των πληροφοριών και την επίτευξη συμφωνίας με τα κράτη μέλη, είναι αναγκαία η θέσπιση πέμπτου ενημερωμένου καταλόγου των τόπων, που θα πρέπει να επανεξεταστεί σύμφωνα με το άρθρο 4 της οδηγίας 92/43/ΕΟΚ. (13) Δεδομένου ότι παραμένουν ατελείς οι γνώσεις σχετικά με την ύπαρξη και την κατανομή ορισμένων από τους τύπους φυσικών ενδιαιτημάτων του παραρτήματος Ι και των βιολογικών ειδών του παραρτήματος II της οδηγίας 92/43/ΕΟΚ, είναι αδύνατον να διατυπωθούν συμπεράσματα για το κατά πόσον το δίκτυο Natura 2000 είναι πλήρες ή όχι. Ο κατάλογος θα πρέπει να αναθεωρηθεί, εν ανάγκη, σύμφωνα με το άρθρο 4 της οδηγίας 92/43/ΕΟΚ. (14) Για λόγους σαφήνειας και διαφάνειας πρέπει να καταργηθεί η απόφαση 2011/85/ΕΕ. (15) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ενδιαιτημάτων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Ο πέμπτος ενημερωμένος κατάλογος των τόπων κοινοτικής σημασίας για τη μεσογειακή βιογεωγραφική περιοχή, σύμφωνα με το τρίτο εδάφιο του άρθρου 4 παράγραφος 2 της οδηγίας 92/43/ΕΟΚ καθορίζεται στο παράρτημα της παρούσας απόφασης. Άρθρο 2 Καταργείται η απόφαση 2011/85/ΕΕ. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 18 Νοεμβρίου 2011.

Προστασία του περιβάλλοντος

Περιβαλλοντική πολιτική


ΚΑΝΟΝΙΣΜΌΣ (ΕΕ) αριθ. 277/2012 ΤΗΣ ΕΠΙΤΡΟΠΉΣ της 28ης Μαρτίου 2012 για τροποποίηση των παραρτημάτων I και II της οδηγίας 2002/32/ΕΚ του Ευρωπαϊκού Κοινοβουλίου και του Συμβουλίου όσον αφορά τα μέγιστα επίπεδα και τα όρια δραστηριοποίησης για διοξίνες και πολυχλωριωμένα διφαινύλια (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2002/32/ΕΚ του Ευρωπαϊκού Κοινοβουλίου και του Συμβουλίου, της 7ης Μαΐου 2002, σχετικά με τις ανεπιθύμητες ουσίες στις ζωοτροφές (1), και ιδίως το άρθρο 8 παράγραφος 1, Εκτιμώντας τα ακόλουθα: (1) Με την οδηγία 2002/32/ΕΚ απαγορεύεται η χρήση προϊόντων που προορίζονται για ζωοτροφές, των οποίων η περιεκτικότητα σε ανεπιθύμητες ουσίες υπερβαίνει τα μέγιστα επίπεδα που καθορίζονται στο παράρτημα I της εν λόγω οδηγίας. Στο παράρτημα II της ίδιας οδηγίας ορίζονται όρια δραστηριοποίησης για την κίνηση ερευνών σε περιπτώσεις αυξημένης περιεκτικότητας αυτών των ουσιών. (2) Ο όρος «διοξίνες», όπως αναφέρεται στον παρόντα κανονισμό, καλύπτει μια ομάδα 75 ομοειδών πολυχλωριωμένων διβενζο-π-διοξινών (PCDD) και 135 ομοειδών πολυχλωριωμένων διβενζοφουρανίων (PCDF), 17 από τις οποίες εγείρουν τοξικολογικές ανησυχίες. Τα πολυχλωροδιφαινύλια (PCB) είναι μια ομάδα 209 διαφορετικών ομοειδών ουσιών που είναι δυνατόν να διαχωριστούν σε δύο υποομάδες σύμφωνα με τις τοξικολογικές τους ιδιότητες: 12 από αυτές έχουν τοξικολογικές ιδιότητες παρόμοιες με των διοξινών και, για τον λόγο αυτό, συχνά αναφέρονται ως παρόμοια με τις διοξίνες PCB (DL-PCB). Τα άλλα PCB δεν εμφανίζουν τοξικότητα παρόμοια με των διοξινών, αλλά έχουν διαφορετικά τοξικολογικά χαρακτηριστικά. (3) Καθεμία από τις ομοειδείς ουσίες της ομάδας των διοξινών ή των παρόμοιων με τις διοξίνες PCB που εγείρουν τοξικολογικές ανησυχίες παρουσιάζει διαφορετικό επίπεδο τοξικότητας. Για να καταστεί δυνατός ο υπολογισμός της ολικής τοξικότητας των διαφόρων αυτών ομοειδών ουσιών, χρησιμοποιήθηκαν οι συντελεστές τοξικής ισοδυναμίας (TEF), προκειμένου να διευκολυνθούν η αξιολόγηση της επικινδυνότητας και ο κανονιστικός έλεγχος. Αυτό σημαίνει ότι τα αποτελέσματα των αναλύσεων που αφορούν όλες τις επιμέρους ομοειδείς ουσίες της ομάδας των διοξινών και της ομάδας των παρόμοιων με τις διοξίνες PCB εκφράζονται με βάση μια ενιαία μετρήσιμη μονάδα, το τοξικό ισοδύναμο της TCDD (TEQ). (4) Όσον αφορά τις διοξίνες και τα παρόμοια με τις διοξίνες PCB, η Παγκόσμια Οργάνωση Υγείας (ΠΟΥ) πρότεινε το 2005 νέες τιμές για τους συντελεστές τοξικής ισοδυναμίας σε σύγκριση με τις τιμές που είχε καθορίσει το 1998. Κατόπιν αίτησης της Επιτροπής, η Ευρωπαϊκή Αρχή για την Ασφάλεια των Τροφίμων (EFSA) εκπόνησε την επιστημονική έκθεση «Results of the monitoring of dioxin levels in food and feed» (2) (Αποτελέσματα της παρακολούθησης των επιπέδων διοξινών στα τρόφιμα και στις ζωοτροφές), στην οποία λαμβάνονται υπόψη οι νέες αυτές τιμές που πρότεινε η ΠΟΥ, καθώς και πρόσφατα στοιχεία που συνέλεξε η Επιτροπή. Σε συνέχεια της εν λόγω έκθεσης, κρίνεται σκόπιμο να τροποποιηθούν τα μέγιστα επίπεδα και οι τιμές κατωφλίου για τις διοξίνες και τα παρόμοια με τις διοξίνες PCB. (5) Όσον αφορά τα μη παρόμοια με τις διοξίνες PCB, η EFSA εξέδωσε, κατόπιν αίτησης της Επιτροπής, γνώμη σχετικά με την παρουσία μη παρόμοιων με τις διοξίνες PCB στα τρόφιμα και τις ζωοτροφές (3). (6) Τα πολυχλωριωμένα διφαινύλια (PCB) καλύπτουν μια ομάδα 209 διαφορετικών ομοειδών PCB. Το άθροισμα των έξι ομοειδών PCB-δεικτών (PCB 28, 52, 101, 138, 153 και 180) αντιπροσωπεύει σχεδόν το ήμισυ του συνολικού αριθμού των μη παρόμοιων με τις διοξίνες PCB στα τρόφιμα και τις ζωοτροφές. Η EFSA χαρακτήρισε το σύνολο των έξι PCB-δεικτών ως κατάλληλο δείκτη για την εμφάνιση και για την έκθεση του ανθρώπου στα μη παρόμοια με τις διοξίνες PCB. Επιπλέον, κρίνεται αναποτελεσματικό, ιδιαίτερα δαπανηρό και παντελώς ατελέσφορο για λόγους επιβολής να αναλύονται κάθε φορά για επίσημο έλεγχο και οι 209 ομοειδείς ουσίες. Συνεπώς, κρίνεται σκόπιμο να καθοριστούν μέγιστα επίπεδα ως άθροισμα των εν λόγω 6 PCB. (7) Για τον καθορισμό των μέγιστων επιπέδων για τα μη παρόμοια με τις διοξίνες PCB λήφθηκαν υπόψη πρόσφατα στοιχεία εμφάνισης. Η επιστημονική έκθεση της EFSA «Results of the monitoring of non dioxin-like PCBs in food and feed» (4) (Αποτελέσματα της παρακολούθησης μη παρόμοιων με τις διοξίνες PCB στα τρόφιμα και τις ζωοτροφές) συγκεντρώνει τα εν λόγω πρόσφατα στοιχεία εμφάνισης. Παρότι είναι δυνατόν να επιτευχθεί κατώτερο όριο ποσοτικού προσδιορισμού (ΚΟΠ), μπορεί να παρατηρηθεί ότι σημαντικός αριθμός εργαστηρίων επίσημου ελέγχου εφαρμόζουν ΚΟΠ ύψους 0,5 ng/kg προϊόντος ή ακόμη και 1 ng/kg προϊόντος. Εάν το αποτέλεσμα των αναλύσεων εκφραζόταν ως ανώτατο όριο συγκέντρωσης, σε ορισμένες περιπτώσεις θα προσέγγιζε ήδη το μέγιστο επίπεδο, έστω και αν δεν έχουν προσδιοριστεί ποσοτικά PCB. Επίσης έγινε αποδεκτό ότι για ορισμένες κατηγορίες ζωοτροφών τα στοιχεία δεν ήταν ιδιαίτερα εκτενή. Συνεπώς, κρίνεται σκόπιμο να επανεξεταστούν τα μέγιστα επίπεδα σε 3 έτη με τη βοήθεια μιας πιο εκτενούς βάσης δεδομένων που θα προκύψει με βάση μια μέθοδο ανάλυσης επαρκούς ευαισθησίας για την ποσοτικοποίηση των χαμηλών επιπέδων. (8) Σύμφωνα με διάφορες μελέτες μεταφοράς η παρουσία διοξινών, παρόμοιων με τις διοξίνες PCB και μη παρόμοιων με τις διοξίνες PCB στις ζωοτροφές, στα μέγιστα επίπεδα που καθορίζονται στο παράρτημα I της οδηγίας 2002/32/ΕΚ, μπορεί σε ορισμένες περιπτώσεις να έχει ως αποτέλεσμα την υπέρβαση των κείμενων μέγιστων επιπέδων σε τρόφιμα ζωικής προέλευσης, όπως καθορίζονται στον κανονισμό (ΕΚ) αριθ. 1881/2006, της 19ης Δεκεμβρίου 2006, για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (5). Ωστόσο, δεν είναι δυνατόν να καθοριστούν χαμηλότερα μέγιστα επίπεδα, εάν συνεκτιμηθεί η ευαισθησία των μεθόδων ανάλυσης που είναι διαθέσιμες την παρούσα στιγμή και το γεγονός ότι τα μέγιστα επίπεδα καθορίζονται ως ανώτατα όρια συγκέντρωσης. Επιπλέον, στις περισσότερες περιπτώσεις δεν είναι πιθανόν ένα ζώο να εκτεθεί για μακρά περίοδο σε ζωοτροφές που συμμορφώνονται με τις προδιαγραφές, αλλά περιέχουν επίπεδα διοξινών και/ή PCB τα οποία προσεγγίζουν ή φτάνουν το μέγιστο επίπεδο. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα I και II της οδηγίας 2002/32/ΕΚ τροποποιούνται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την έναρξη ισχύος του. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Μαρτίου 2012.

Πολιτική για την υγεία